Kementerian Pendidikan Mempertimbang Untuk Jadikan Esport Sebagai Sukatan Pelajaran Atau Kokurikulum

Perkembangan yang semakin positif untuk industri ini.

Untuk mencipta sang juara dunia, mereka perlu dibentuk dari akar umbi. Begitu jugalah sekiranya kita ingin menjadikan Malaysia sebagai sebuah negara yang disegani dalam arena esport dunia.
Kementerian Pendidikan kini sedang mempertimbangkan untuk jadikan esport sebagai sebahagian daripada sukatan pelajaran atau kokurikulum sekolah, kata Timbalan Menterinya, Datuk P. Kamalanathan kepada Astro Awani, menurut laporan Malaysiakini.
Beliau berkata perbincangan mendalam akan dilakukan bersama Kementerian Belia dan Sukan (KBS) bagi melihat perkara itu secara menyeluruh.
“Saya dimaklumkan KBS sedang merancang dan menyediakan modul yang akan dibawa kepada kementerian kami. Kementerian Pendidikan terbuka untuk sebarang cadangan.”
“Pada pandangan saya, sukatan pelajaran perlu menjadi sesuatu yang boleh diubah dan ditambahbaik mengikut perubahan masa,” katanya lagi.

Kamalanathan mendedahkan perkara ini ketika ditanya mengenai pengenalan subjek esport pertama di SMA 1 PKSD, Jakarta, Indonesia, yang pernah kami laporkan sebelum ini.
Sementara itu, Kamalanathan berkata beliau juga menggalakkan mana-mana sekolah yang mahu mewujudkan kelab esport tersendiri namun memahami kekangan dihadapi mereka seperti masalah kewangan.
“Sekiranya ada ruang, mereka boleh memperkenalkan dan mempromosikan e-sukan tapi tertakluk dengan apa yang ada buat masa ini,” ujarnya.
Sebelum ini, Perdana Menteri Datuk Seri Najib Razak telahpun mengiktiraf esport sebagai salah sebuah industri baru negara.
Lima atlet esport pertama tanah air yang menerima Jalur Gemilang di MSN, Bukit Jalil.
Sekiranya korang tidak tahu, KBS telahpun mewujudkan unit esport di bawah Majlis Sukan Negara, khas untuk membuat persiapan atlet esport negara bagi menghadapi Sukan Asia 2022 dan Sukan Olimpik 2024.


Kenapa Xbox One X Bukan Konsol Terakhir Dari Microsoft? Ini Jawapan Penganalisis

Xbox sememangnya ketinggalan jauh dari PlayStation dan Nintendo. Microsoft sebagai sebuah syarikat yang sedang menuju ke arah perkhidmatan sebagai platform dan Xbox juga mengikuti jejak langkah yang sama.

Jadi, adakah terdapat kemungkinan bahawa Xbox One X akan menjadi konsol terakhir Xbox? Mungkin Xbox seterusnya akan menjadi sebuah platform berdasarkan perkhidmatan, lebih kurang sama seperti Steam, mungkin? Tidak menurut kepada apa yang penganalisis IDC, Lewis Ward katakan.
“Tidak, Microsoft telah mempunyai banyak peluang untuk memunggah bisnes video game mereka dalam beberapa tahun ini atau masih belum, dan semestinya menjual pada harga yang rendah menjadi tidak masuk akal. Jika Microsoft telah menarik lebih banyak game ke dalam DNA terasnya pada tahun lepas. Ketua Xbox, Phil Spencer telah mendapat kenaikan pangkat dalam 3Q17 dan sekarang menjadi sebahagian daripada pasukan kepimpinan eksekutif yang melaporkan terus kepada CEO.”

“Seperti yang saya katakan sebelum ini, matlamat utama syarikat itu untuk beberapa tahun akan datang adalah untuk menjadikan Windows 10 ke set TV melalui Xbox One dan juga di PC serta juga di tablet Surface. Sebuah kesatuan ekosistem gaming merentasi kesemua skrin dan disokong oleh Azure. Aplikasi UWP akan hadir dari semua pasukan pembangunan pihak ketiga, termasuklah aplikasi bisnes dan Microsoft mahu menyampaikan kedainya untuk kesemua kandungan itu. Fikirkan ia sebagai pesaing kepada Steam dan sebuah bisnes aplikasi kedai dalam satu. Merobek keluar game daripada campuran yang tidak masuk akal dan saya tidak pernah terfikir Microsoft sudah semakin hampir untuk memunggah aset Xbox.”
Daripada apa yang dikatakan olehnya, Microsoft sedang melalui peralihan penuh kepada idea perkhidmatan pada masa depan, yang bertentangan dengan konsol kerana melihat pada trend sekarang, memang itu yang mereka tujui. Tapi ia tidak akan berlaku dalam masa terdekat. Buat masa sekarang, Microsoft akan fokus kepada penjualan Xbox One dan Xbox One X mereka.
Sumber: Gamingbolt


Uncharted: The Lost Legacy: Boleh Beli or Boleh Blah!?

Adakah keputusan Naughty Dog untuk memanjangkan DLC sehingga 8 jam ini Boleh Beli or Boleh Blah!?

Hmm… merenung masa hadapan.
Selepas berakhirnya Uncharted 4: A Thief’s End dengan jayanya, saya sebenarnya mahukan lebih lagi pengembaraan oleh Nathan Drake.
Namun pada Disember 2016, Naughty Dog membuat keputusan untuk membuat satu standalone DLC bertajuk Uncharted: The Lost Legacy yang menampilkan watak yang mula dikenali dalam Uncharted 2 iaitu Chloe Frazer dan juga watak dari Uncharted 4 iaitu Nadine Ross. Naughty Dog juga pernah bercadang untuk menampilkan beberapa pasangan dinamik yang lain sebelum Chloe dan Nadine terpilih untuk standalone ini.
Apabila pertama kali melihat pengumuman itu, saya sebagai peminat besar siri Uncharted amat teruja dengan berita itu kerana saya dapat main watak Chloe Frazer yang berkebolehan sama seperti Nathan Drake tetapi ada helah berbeza. Apa yang berbeza? Ikuti review kami! SPOILER sedikit bagi Uncharted 4: A Thief’s End di bawah.
Pengembaraan mencari harta karun dari perspektif Chloe Frazer.

Chloe Frazer bukan calang-calang orangnya. Apabila Chloe mula pertama diperkenalkan dalam Uncharted 2: Among Thieves, dia muncul sebagai seorang sidekick yang gilakan harta dan gunakan apa cara jua untuk mendapatkannya.
Seiring bersama dengan Nathan Drake dan Elena Fisher serta berkomplot dengan ketua pemberontak Zoran Lazarevic dan Harry Flynn sepanjang perjalanannya dalam Uncharted 2, Chloe sekaligus berubah 360 darjah.
Chloe melihat perspektif berbeza dalam ekspedisi mencari harta karun bukan sebenarnya hanya fokus terhadap khazanah yang bakal menjanjikan pulangan lumayan tetapi jelas faham bahawa semua pengalaman mencari harta karun ini tidak menjanjikan segala-galanya tanpa tujuan yang sebenar.
Chloe bersama Nadine mencari kota tersembunyi empayar Hoysala dalam hutan tebal di India.
Uncharted: The Lost Legacy membawa dua karakter ke dalam perjalanan ke selatan India dan game ini berlaku setahun selepas kejadian Uncharted 4: A Thief’s End.
Chloe berkolaborasi bersama Nadine dalam misi mencari Tusk of Ganesh, suatu simbol besar bagi empayar Hoysala semasa abad ke-10 sehingga ke abad ke-14.
Walaupun Tusk of Ganesh tersembunyi jauh ke dalam kota Balur, Chloe dan Nadine harus berdepan dengan Asav, seorang ketua pemberontak kejam dan lakukan apa sahaja untuk mendapatkan Tusk of Ganesh.
Dari kiri: Nadine dan Chloe harus menghadapi cabaran getir dari Asav.
Oleh sebab Tusk of Ganesh melambangkan satu simbol besar terhadap empayar Hoysala yang pernah pesat membangun masa zaman itu, Asav menganggap dia tahu akan sejarah Tusk of Ganesh itu dan mahu mengeksploitasi penggunaan artifak untuk dirinya sendiri.
Selain sentiasa dahagakan pengembaraan pula, Chloe memilih untuk mencari Tusk of Ganesh ini kerana sejarah empayar Hoysala memberi makna besar terhadap kehidupan peribadinya.
Pencarian ini juga adalah bukti besar kepada Nadine untuk meneruskan kehidupan setelah kehilangan pemilikan syarikat askar upahan, Shoreline selepas dikhianati oleh Rafe dan juga bekas leftenan kanan, Orca serta ditumpaskan oleh adik-beradik Drake.
Bagi saya, ianya agak pelik juga kenapa Nadine dipilih untuk berganding bersama dengan Chloe sedangkan Nadine ada sejarah hitam dengan pencari (atau pencuri?) harta karun seperti Nathan dan Sam Drake serta Rafe.
Namun, perjalanan mencari harta empayar Hoysala ini membawa makna peribadi berbeza yang mencerminkan sifat unik untuk setiap karakter sama ada protagonis atau antagonis.
Melihat kemusnahan dilakukan oleh Asav di lokasi terhimpit dalam kancah peperangan saudara.
Uncharted tanpa Nathan Drake sebagai watak utama.
Keempat-empat game dalam siri Uncharted diterajui oleh Nathan Drake dan kita sudah lihat pengembaraan Nathan dalam mencari harta karun sejak dari kecil sehingga dia menubuhkan satu syarikat bersama isterinya, Elena mencari artifak-artifak unik di seluruh dunia.
Apa yang saya paling suka tentang siri Uncharted adalah terdapat pelbagai karakter-karakter ditonjolkan di samping Nathan yang agak menarik dan layak diceritakan lebih mendalam.
Cakera yang menyimpan petunjuk ke arah Tusk of Ganesh.
Semangat pencarian harta karun di kota-kota tersembunyi ke lokasi seluruh dunia penuh dengan sejarah tersendiri serta berdepan dengan anasir jahat tidak pernah hilang dalam siri Uncharted.
Kali ini ialah giliran Chloe menyambung tradisi pengembaraan Uncharted dan Chloe berjaya menangkap semangat eksplorasi harta karun dengan gayanya tersendiri malah lebih menyeronokkan berbanding Nathan.
Apa yang seronok sangat main sebagai Chloe Frazer?
Chloe mempunyai beberapa kebolehan unik yang tidak pernah ditonjolkan dalam game Uncharted sebelum ini selain daripada dialog-dialognya agak lucu dalam interaksi bersama Nadine.
Antara kebolehannya adalah Chloe boleh membuka apa-apa pintu dan juga peti menggunakan ‘lockpick’.
Mudah sahaja untuk membuka peti ini dengan berpandukan gegaran diberikan oleh controller PS4 anda.
Chloe boleh mendapat akses senjata dan bom tangan serta C4 sebelum membuka banyak peti yang berserakan di serata Western Ghats selepas menggunakan kebolehan ‘lockpick’.
Pencarian artifak-artifak juga lebih mudah dengan aksesori gelang Queen’s Ruby. Untuk mendapatkan gelang Queen’s Ruby, pemain harus mencari setiap token tersembunyi melalui lokasi yang sudah ditandakan oleh Chloe dalam peta.
Satu token, dua token, tiga token…
Gelang Queen’s Ruby akan bercahaya serta controller PS4 anda akan bertukar menjadi warna merah jambu jika ada artifak yang tersembunyi di sekeliling Chloe.
Lebih senang untuk mengumpul artifak-artifak yang terselit di tempat-tempat kecil dalam persekitaran hutan (dan juga dalam air!) dan lengkapkan ke dalam koleksi artifak yang anda boleh lihat di menu hadapan game.
Chloe juga mempunyai sebuah telefon pintar tahan lasak bertujuan untuk mencatat perjalanannya dalam mencari Tusk of Ganesh sama sahaja seperti Nathan bersama jurnal peribadinya. Pemain juga boleh melihat kembali gambar-gambar yang telah ditangkap oleh Chloe.

Selain itu, pendekatan untuk menjatuhkan musuh juga agak berbeza bagi Chloe apabila dia dilengkapi dengan pistol senyap dan mempunyai serangan jarak dekat serta jarak jauh tersendiri.
Namun, sistem pertempuran dalam Uncharted: The Lost Legacy ini agak sama seperti Uncharted 4 di mana anda boleh memilih untuk pergi terus aksi tembak-menembak atau rancang untuk serangan hendap kepada semua musuh.
Paku, panjat, pandu, luncur dan lari.
Elemen gameplay Uncharted 4: A Thief’s End banyak diserap masuk ke dalam standalone game ini seperti penggunaan tali, gerakan meluncur, zipline dan juga penggunaan piton semasa memanjat.
Penggunaan tali membolehkan pemain berayun ke ruang lain ataupun digunakan untuk menjatuhkan musuh dari tempat tinggi. Serius dah rasa macam Tarzan.
Untuk game kali ini, Chloe dan Nadine buat zipline sendiri dari satu tempat ke satu tempat lain menggunakan selendang untuk berpaut ke wayar-wayar lampu.
Lara Croft ketepi, Chloe Frazer mari!
Berluncur adalah satu kemestian dalam pengembaraan bersama Chloe dan Nadine. Di mana-mana sahaja mereka berluncur seperti di atas bumbung rumah, di celah-celah gunung dan juga meluncur untuk menyelamatkan diri sendiri.
Weee! Meluncur seperti di taman tema air!
Penggunaan piton juga diteruskan ke dalam Uncharted: The Lost Legacy apabila Chloe dan Nadine memperoleh piton melalui alat-alat yang ditinggalkan oleh askar Asav. Ini memudahkan aktiviti memanjat dengan tikam piton ke arah batu bergerigi untuk mara ke destinasi seterusnya.
Chloe dan Nadine juga sewa satu jip untuk merentasi kawasan luas hutan tebal selatan India. Ini membolehkan pemain untuk meluangkan lebih banyak masa mengelilingi semua tempat menjadikan Uncharted: The Lost Legacy juga mengikut pendekatan open-world Uncharted 4.
Teka-teki tekak tekuk.
Siri Uncharted memang tidak pernah lari daripada teka-teki. Untuk menjadi pengembara (ehem, pencuri) harta karun berjaya, anda mestilah mempunyai otak serba geliga.
Teka-teki yang ditampilkan dalam Uncharted: The Lost Legacy pada kali ini agak mencabar dan pasti mengasah minda anda.
Opocot. Jangan penggal aku.
Tetapi jangan risau kerana Nadine akan memberitahu petunjuk atau tip baru kepada anda jika anda menggaru-garu kepala menyelesaikan teka-teki.
Photo Mode.
Keindahan Uncharted: The Lost Legacy bersama dengan perincian kecil dalam persekitaran luas ditonjolkan sekali lagi membuktikan standalone ini setanding bersama siri Uncharted lain.
Pendekatan Photo Mode kali ini berbeza sedikit berbanding Photo Mode Uncharted 4 dengan menampilkan lebih banyak filter, bingkai gambar, menukar posisi sudut matahari dan juga tambahan baru paling menarik sekali iaitu pertukaran ekspresi muka.
Saya memang ambil serius tentang ekspresi muka ini kerana setiap mimik muka menyingkap seribu makna. Berikut ialah screenshot hebat daripada saya:
Bingkai telefon pintar menampilkan swafoto Chloe dengan ekspresi muka terkenal zaman kini.
Alamak! Cepatlah buka pintu ni!
Tangkap gambar pelancong. Nak insta-story kejap.
Agak-agak kalau Chloe ada peluang jadi duta Fair & Lovely tak?
Photo Mode untuk Uncharted: The Lost Legacy agak iras-iras seperti Photo Mode Horizon: Zero Dawn dan saya harapkan Naughty Dog akan teruskan membawa ekspresi muka berbeza ke dalam The Last of Us Part II.
Multiplayer dan Survival Arena.
Selepas anda habis story mode, anda boleh layan multiplayer dan juga tambahan mod terbaru dari Naughty Dog iaitu Survival Arena.
Survival Arena boleh dimainkan secara solo atau online adalah salah satu spin-off daripada Survival Mode yang menampilkan sebanyak 100 wave baru dengan beberapa musuh terbaru, zon Siege terbaru dan juga pelbagai mod serangan wave tersendiri.
Lebih menarik lagi, pemilik Uncharted: The Lost Legacy boleh menyertai komuniti multiplayer Uncharted 4 jadi anda boleh berkomunikasi dengan lebih banyak pemain.
Saya ada cuba sekejap Survival Arena dan bagi saya, ia agak susah dan agak berulang-ulang sehingga membosankan saya.
Secara Kesimpulannya…
Walaupun hanya sedikit sahaja masa diberikan iaitu selama 8 jam, saya benar-benar suka Uncharted: The Lost Legacy dengan keindahan pemandangan merentasi Western Ghats di India, interaksi dinamik antara Chloe dan Nadine, bergandingan bersama individu yang saya tidak pernah sangkakan serta melawan Asav dalam pengembaraan penuh dengan keseronokkan dan cabaran.
Uncharted: The Lost Legacy ini penuh dengan elemen-elemen kejutan bersama dialog Chloe mencuit hati yang saya rindukan semasa bermain Uncharted 2 dan game ini berjaya mengembalikan memori itu.
Apa yang penting? Kerjasama!
Personaliti Chloe dan Nadine yang mempunyai perbezaan agak ketara juga memainkan peranan penting dalam game ini. Bagi saya, Chloe adalah cerminan Nathan Drake versi perempuan tetapi Chloe lebih tegas dalam kebolehan dan keputusannya.
Nadine pula mempunyai personaliti yang agak radikal kerana mempunyai pengalaman luas mengendali setiap situasi pertempuran dan juga pernah ditipu oleh orang seperti Chloe menjadikan penceritaan karakter Nadine lebih baik berbanding penglibatan dia dalam Uncharted 4.
Jika Uncharted: The Lost Legacy ditakdirkan menjadi game terakhir Uncharted oleh Naughty Dog, maka Naughty Dog berjaya memberikan pengakhiran terbaik bagi siri Uncharted.
Keputusan – BOLEH BELI or BOLEH BLAH!?
Menikmati pemandangan matahari terbenam di pasar.
Bagi peminat tegar Chloe Frazer yang mahukan dia menjadi protagonis utama sejak dia muncul dalam Uncharted 2 dan Uncharted 3: Drake’s Deception, maka Uncharted: The Lost Legacy adalah game yang anda nanti-nantikan selama ini. Anda harus dapatkan game ini!
Bagi mereka yang mahukan pendedahan lebih tentang Nadine Ross (bagi saya, kurang diceritakan semasa Uncharted 4), standalone ini harus dimiliki.
Sekiranya anda tidak pernah sentuh siri Uncharted sama ada 1, 2 atau 3 tetapi pernah main Uncharted 4, anda masih lagi boleh menikmati game ini tetapi kurang pengetahuan tentang hubungan Chloe dengan Nathan Drake.
Kalau anda tidak pernah main mana-mana game Uncharted, maka game ini tidak sesuai bagi anda kerana terlalu banyak sangkut paut ceritanya. Lagipun, Uncharted: The Lost Legacy cumalah hanya satu standalone.
+ Pengakhiran hebat untuk siri Uncharted
+ Grafik yang amat lawa dan memukau
+ Photo Mode mantap
+ Penceritaan setiap watak yang mengagumkan
+ Mengembalikan nostalgia karakter Chloe Frazer dan Nadine Ross ke dalam cerita baru
– Sekejap sahaja hanya dalam sekadar 8 jam
– Musuh kadang-kadang agak menjengkelkan dan ada sedikit glitch
– Pencarian token mungkin merunsingkan pemain
– Multiplayer dan Survival Arena repetitif dan membosankan


Watch Dogs 2 Akan Dilancarkan 15 November, Bertempat Di San Francisco

Tarikh pelancaran dan lokasi untuk Watch Dogs 2 telah diketahui.

Di laman web IGN, kita telah dapat melihat langkah-langkah pemasaran sudah dimulakan untuk game terbaru daripada Ubisoft, Watch Dogs 2. IGN telah mengeluarkan poster Watch Dogs 2 dengan lebih awal – menjelang pendedahan rasmi yang akan dilakukan esok.

Gambar tersebut telah memperlihatkan protagonis baru yang berdiri di hadapan Golden Gate Bridge di San Francisco. Maklumat ini sepadan dengan info leaked yang telah kami laporkan sebelum ini.
Watch Dogs 2 akan dilancarkan pada 15 November 2016 untuk PlayStation 4, Xbox One dan PC.
JomBaca: Debaran Ubisoft Mengenai Watch Dogs 2 Semakin Terasa!
Sumber: Eurogamer


Overwatch: Fnatic Pula Sertai Hype Overwatch!

Walaupun game Overwatch masih baru lagi di dalam arena eSports, namun sambutan yang amat menggalakkan membuatkan ia terus berkembang pesat.

JomBaca: BrOverwatch Kini Menjadi GamersOrigin! Berhasrat Kuasai Eropah!

Terbaru Overwatch menerima penyertaan baru dari pasukan yang agak terkenal iaitu Fnatic. Terdahulu Fnatic sudahpun menyertai Overwatch namun berpecah setelah hampir 3 bulan bersama.
Namun kini mereka kembali semula dengan barisan pemain yang fresh dan baru untuk menyertai saingan bagi kejohanan Overwatch.
Berikut adalah senarai pemain baru pasukan Fnatic:

André “iddqd” Dahlström
Scott “custa” Kennedy
Oliver “Vonethil” Lager
Casey “buds” McIlwaine
Warsi Faraaz “Stoop” Waris
Matthew “coolmatt69” Iorio

Adakah pasukan baru dari Fnatic ini dapat menguasai pentas eSport Overwatch? Korang bila nak tubuhkan team eSport Overwatch? Sama-sama kitorang nantikan kemunculan korang semua nanti.
JomBaca: eSports: Team Faze Bakal Sertai Pertandingan Overwatch!
ADIOS!!


DICE Sahkan Video Trailer Battlefield 2018 “Bakal Tiba”

Bakal tiba? Bila tu?

EA pada minggu lalu telahpun mengumumkan yang semasa acara EA Play yang bakal berlangsung pada Jun ini, Battlefield 2018 akan boleh dimainkan, bersama-sama dengan beberapa game lain daripada EA.
Terbaru, video editor DICE, Randy Evans telah mengsahkan di Twitter beliau bahawa video trailer pendedahan untuk Battlefield terbaru ini “bakal tiba”. Bilakah tarikh bertuah itu, masih belum didedahkan.
https://twitter.com/killat0n_/status/967481283445231617
Sebelum ini, kami menjangkakan yang trailer untuk Battlefield baru ini berkemungkinan besar akan dipaparkan buat pertama kali pada Mei ini. Namun, daripada apa yang telah diperkatakan oleh Evans ini, kita mungkin akan dapat melihatnya dengan lebih awal!

Persoalan yang semakin hari semakin mendebarkan – apakah tema yang bakal dibawakan ke dalam dunia Battlefield kali ini? Sama-sama kita nantikan.


Jom Kenali Casters Yang Akan Memeriahkan ESL One Genting 2017

Bertemu bakat-bakat profesional bertaraf antarabangsa yang akan hype-kan lagi perlawanan DotA 2 ini!

Inilah bakat-bakat yang anda semua akan temui di perlawanan DotA 2 nanti. Mereka bukanlah calang-calang orang malah, mereka telah menghafal kesemua 113 talent-tress yang baru diperkenalkan dalam patch 7.00!

Perlawanan DotA 2 ini merupakan perlawanan pertama di peringkat antarabangsa yang akan dimainkan setelah patch 7.00 yang diperkenalkan pada bulan Disember lepas. Mereka juga telah lakukan stream 9 jam gameplay patch terbaru untuk mengenali lebih dengan komposisi team dan gameplay dengan penambahan hero baru ‘Monkey King’ di dalam game ini.
Tontoni mereka secara langsung apabila perlawanan ini mula beraksi pada 6 Januari ini!

Tak dapat pergi ke Genting? Tidak mengapa, anda boleh menonton secara langsung di Tonton.com.my atau klik di sini untuk mengatahui lebih bagaimana nak tengok secara live!


Siri Nobunaga’s Ambition Diumumkan Buat Nintendo Switch!

Nobunaga’s Ambition akan meneruskan legasi seterusnya di Nintendo Switch pula!

Berita ini telah diumumkan oleh produser siri Nobunaga’s Ambition, Kou Shibusawa semasa livestream Historical Simulation Game Day baru-baru ini. Buat masa ini, masih tiada info lanjut mengenai keluaran terbaru di Nintendo Switch.
Siri Nobunaga’s Ambition pertama kali menemui peminat-peminat dunia gaming pada tahun 1983 dan telah berada dipelbagai platform seperti Famicom, SNES, Genesis, Game Boy, PC Engine, Nintendo DS, Nintendo 3DS, PlayStation 4 dan juga PC.
Siri terbaru, Nobunaga’s Ambition: Sphere of Influence telah menerima pelbagai anugerah boleh diperolehi di PlayStation 3, PlayStation 4 dan juga PC.


2 Pemain Malaysia Layak Ke PES World Finals Untuk Kategori Xbox One Dan PC

Dua pemain Pro Evolution Soccer atau PES 2020 telah mencipta sejarah negara apabila layak ke eFootball.Open World Finals buat julung kalinya.
Kedua-dua pemain ini ialah Ahmad “Dragon” Yazid dan Ahmad “Maul” Muazz yang mana masing-masing telah layak dalam kategori Xbox One dan PC. Kejaayan ini sekaligus menjadi mereka pemain Malaysia pertama yang pernah layak ke peringkat akhir dalam kejohanan rasmi Konami itu.
Sepanjang kelayakan serta seterusnya di World Finals kelak, Dragon akan menggunakan Juventus, manakala Maul akan menggunakan Arsenal.
Kedua-duanya telah melalui pusingan kelayakan yang panjang. Setelah mencipta nama dalam pusingan online melalui mode rasmi eFootball dalam PES 2020, mereka sepatunya pergi bertarung dalam Asia Region Qualifiers di Tokyo, Jepun. Namun, seperti kita tahu, dalam keadaan global pada waktu ini, semuanya telah dibatalkan dan Konami hanya mengadakannya secara online.
Dragon ialah pemain PES berpengalaman yang aktif bermain sejak sekian lama, serta merupakan pengarah PES Malaysia.

Maul pula merupakan seorang pemain PES yang cukup disegani di Malaysia. Tahun lalu, Maul bersama-sama dengan pasangan co-op beliau, Nor “GBX_JJ” Hafizan telah mendapat tempat kedua dalam sebuah kejohanan antarabangsa yang berlangsung di Tianjin, China — serta turut merupakan seorang pemain PES wakil negara yang ‘regular’.

Tahun ini menyaksikan Konami buat pertama kalinya memperkenalkan kategori untuk platform Xbox One dan PC dalam kejohanan rasmi yang dianjurkan mereka. Dalam tahun-tahun sudah, sejak pertama kali diperkenalkan pada tahun 2003, mereka hanya membawakan platform PlayStation sahaja.
Selain Dragon, dua pemain lagi yang layak dalam ketegori Xbox One ialah RogueCascade243 dan Mishtay7118, manakala untuk kategori PC, dua pemain dari Indonesia, DEKAN dan Jafarachmad bakal mengiringi Maul.
Dalam ketegori PS4, dua negara gergasi Asia Tenggara dalam arena PES masih lagi mendominasi. Tiga pemain yang mengisi slot PS4 ini ialah Figohcmvn dari Vietnam, serta TRAT_Elga dan Akbarpaudie dari Indonesia.
Bersama-sama dengan penukaran judul rasmi game ‘eFootball PES 2020’, Konami telah mengubah juga nama kejohanan rasmi mereka daripada ‘PES League’ kepada ‘eFootball.Open’.
Menurut perancangan asal, eFootball.Open World Finals 2020 akan berlangsung pada Julai ini. Saban tahun, kejohanan berprestij itu akan diadakan secara offline di sebuah stadium terkemuka Eropah. Ketika situasi wabak pandemik yang melanda dunia buat masa ini, Konami masih belum mengumumkan sebarang rancangan mereka sama ada akan tetap dijalankan secara offline atau menamatkannya secara online sahaja.

JomGaming mengucapkan tahniah dan selamat maju jaya kepada Dragon dan Maul dalam World Finals nanti. Semoga terus mengharumkan nama negara di persada antarabangsa!


Selangor Cyber Games 2019 Kini Kembali Untuk 2019, Bawakan Hadiah Terkumpul RM215,000

Salah satu acara esports tempatan terbesar, Selangor Cyber Games kini kembali untuk tahun 2019.
Selangor Cyber Games 2019 akan berlangsung pada 26 dan 27 Oktober ini, dan venue yang dipilih kali ini ialah Central i-City, Shah Alam.
Berbeza dengan Selangor Cyber Games tahun lalu yang mempertandingkan enam game, kejohanan tahun ini akan mempertandingkan empat game sahaja iaitu Dota 2, PUBG Mobile, FIFA 20 dan Tekken 7.
Melalui empat game yang dibawakan ini, hadiah kemenangan terkumpul ialah sebanyak RM215,000. Pembahagian hadiah mengikut game adalah seperti berikut:

Dota 2 – RM30,000 (128 pasukan)
FIFA 20 – RM55,000 (512 pemain)
PUBG Mobile – RM100,000 (512 pasukan)
Tekken 7 – RM30,000 (128 pemain)

Segala info lanjut serta pendaftaran boleh dilakukan di SelangorCyberGames.net.
Tahun 2019 menyaksikan anjuran kali ke-6 oleh penganjur bersama Majlis Sukan Negeri Selangor, Mineski Events Team Malaysia dan Big Machinez. Selangor Cyber Games bermula pada tahun 2014 dan menjadi acara tahunan bagi MSN Selangor sehingga ke hari ini.

Jadi, apa korang tunggu lagi? Jangan tangguh-tangguh untuk mendaftar kerana kejohanan selumayan ini pasti akan penuh slotnya dalam waktu yang singkat!


108.9 Juta Unit PS4 Telah Terjual Di Seluruh Dunia, Umum Sony

Sony telah mengumumkan satu lagi angka jualan yang cukup mengagumkan.
Sehingga 31 Disember 2019, PlayStation 4 telah terjual sebanyak 108.9 juta unit di seluruh dunia. Jualan ini diumumkan dalam laporan kewangan terbaru syarikat tersebut.
Pada Oktober lalu, Sony telah mengumumkan angka jualan konsol itu telah mencapai sebanyak 102.8 juta unit — sekaligus memotong tempat kedua yang diduduki PlayStation yang pertama (PS1) sebagai konsol kediaman (home console) paling laris dalam sejarah. Takhta teratas, PS2, masih jauh lagi untuk dipotong, iaitu sebanyak 155 juta unit.
Selain itu, laporan itu turut menyebutkan tentang jumlah pelanggan PlayStation Plus iaitu kesemuanya kini seramai 38.8 juta pelanggan. Ia meningkat sebanyak 2.5 juta pelanggan dalam masa setahun sebelumnya.


Perjuangan Adam Jensen Diteruskan Dalam Launch Trailer Deus Ex: Mankind Divided!

Nampaknya, tiba masanya untuk kembali ke dunia Deus Ex sebagai Adam Jensen!
Deus Ex: Human Divided bermula pada tahun 2029 selepas kejadian “Aug Incident” – bermulanya peristiwa berdarah antara manusia biasa dengan manusia yang mempunyai teknologi implant. Dalang kepada kejadian ini adalah pertubuhan rahsia Illuminati yang cuba memecah-belah penduduk bumi dan menjadi kuasa mutlak menguasai dunia secara global.
Watak Adam Jensen kembali kali ini, kini beliau merupakan operatif kepada Interpol dan pada masa yang sama bekerjasama dengan Juggernaut collective – sebuah kumpulan hacker yang ingin membanteras penguasaan licik Illuminati.

Tidak puas dengan trailer ini? Jom layan aksi gameplay yang akan berdurasi selama 25 minit ini atau lawat bandar Prague yang boleh diterokai dalam Deus Ex: Mankind Divided.

Peminat siri ini juga mungkin berkira-kira untuk mendapatkan Collector’s Edition Deus Ex: Mankind Divided yang mempunyai figurin Adam Jensen setinggi 9 inchi dan pelbagai lagi barangan yang sesuai dimiliki oleh pengumpul-pengumpul edisi terhad.
Deus Ex: Mankind Divided akan diterbitkan pada 23 Ogos ini dan pre-load boleh dilakukan mulai 21 Ogos jika anda membelinya secara online di Steam, PlayStation 4 dan Xbox One.


GTAV Kini Terjual Sebanyak 80 Juta Unit, Bakal Jadi Video Game Ke-3 Paling Laris Dalam Sejarah Tidak Lama Lagi

Grand Theft Auto V terus melebarkan sayapnya. Tanpa anda sedar, tidak lama lagi, game ini bakal menjadi video game ke-3 paling laris dalam sejarah.

Dalam laporan kewangan suku tahunan keempat Take-Two (syarikat induk Rockstar, 2K dan lain-lain), CEO Strauss Zelnick telah mendedahkan beberapa angka jualan game yang berada di bawah syarikat mereka itu, menurut laporan MCV.
Semestinya, yang menjadi perhatian ramai adalah game yang sehingga ke hari ini, masih lagi menjadi fenomena global – Grand Theft Auto V. Take-Two telah mengumumkan bahawa jualan GTAV telah melepasi 80 juta unit. Bermakna, ia telah meningkat 5 juta unit daripada angka 75 juta unit yang telah diumumkan mereka pada Februari 2017 lalu.
Hasil jualan ini telah menjadikan GTAV semakin menghampiri dengan video game ke-3 paling laris dalam sejarah, iaitu Wii Sports yang telah terjual sebanyak 82,810,000 unit. Semasa artikel ini ditulis, dua game yang memegang takhta game paling laris dalam sejarah adalah Tetris (setiap siri Tetris yang pernah muncul) dengan jualan sebanyak 495,000,000 unit dan Minecraft dengan 122,000,000 unit.
Dengan usaha Rockstar yang tidak lekang dengan menambah pelbagai mode dan DLC untuk GTAV, dan populariti game ini masih lagi mencanak naik, memotong kedudukan Wii Sports pastinya bukanlah sesuatu yang mustahil. Lebih-lebih lagi, dengan penundaan tarikh pelancaran Red Dead Redemption 2, para peminat setia game keluaran Rockstar pasti akan terus menumpukan permainan mereka dalam GTAV.
GTAV dilancarkan di PS3 dan Xbox 360 pada tahun 2013, di PS4 dan Xbox One pada 2014 dan di PC pada 2015.
Menurut Zelnick, nisbah antara jualan disk fizikal dan jualan digital adalah 75:25 peratus.

Selain itu, Take-Two juga mengumumkan hasil jualan game-game mereka yang lain. Mafia III telah berjaya terjual lebih daripada 5 juta unit; Civilization VI menghampiri 2 juta unit, menjadikan siri itu telah melepasi 40 juta unit kesemuanya. NBA 2K17 pula menghampiri jualan sebanyak 8 juta unit.


Future Games Show Turut Ditunda Ke Minggu Depan, 30 Game Dari Square Enix, Hi-Rez, Team17 [KEMASKINI]

[KEMASKINI]:
GamesRadar telah mengumumkan yang Future Games Show telah ditunda ke bagi memberi ruang kepada protes ‘Black Lives Matter’ yang sedang memanas di Amerika Syarikat.
Acara digital ini kini akan berlangsung pada 14 Jun, 5.30 pagi (waktu Malaysia)

[LAPORAN ASAL]:
Future Games Show telah diumumkan, sebuah acara digital yang akan menampilkan lebih daripada 30 buah game, anjuran GamesRadar.
Acara ini akan memperlihatkan 30 buah game, termasuk game AAA dan indie, serta game-game konsol, mobile dan streaming — melalui “berita eksklusif, previu, penerangan lanjut, temubual bersama pembangun, dan perbincangan tuntas”.
Ia melibatkan beberapa studio pembangun seperti Curve Digital, Deep Silver, Devolver Digital, Hi-Rez Studios, Merge Games, Raw Fury, Red Thread Games, Square Enix, Team17, TeamKill Media, tinyBuild, dan Walkabout Games.
Lebih menarik, acara ini akan dihoskan oleh duo pelakon suara Uncharted, Nolan North (Nathan Drake) dan Emily Rose (Elena).
Menurut GamesRadar, acara ini akan memperlihatkan game-game paling menarik tahun 2020, dalam ketika kita semua mempersiap untuk pelancaran PS5 dan Xbox Series X.
Future Games Show akan berlangsung pada 7 Jun, 5.30 pagi (waktu Malaysia). Boleh tontonnya di Twitch, Youtube dan Facebook.


Assassin’s Creed Rogue HD Telah Dinilai Rating Di Korea, Bukti Ia Akan Dikeluarkan Tidak Lama Lagi

Bila agaknya Ubisoft nak umumkan secara rasmi?

Minggu lalu, kita telah dikhabarkan tentang kemungkinan Assassin’s Creed Rogue akan dikeluarkan ke PS4 dan Xbox One. Ia masih lagi laporan yang belum dapat kita sahkan kesahihannya.
Terbaru, satu lagi bukti yang menunjukkan Assassin’s Creed Rogue HD sememangnya akan dilancarkan ke konsol generasi kini. Game ini telah dinilai oleh Korean Ratings Board, yang mana bolehlah kita katakan yang ia pastinya akan dikeluarkan tidak lama lagi. Kita kini hanya menunggu masa untuk Ubisoft umumkan secara rasmi.
Korean Ratings Board telah menilai Assassin’s Creed Rogue HD untuk kedua-dua versi PS4 dan versi Xbox One.

Assassin’s Creed Rogue sebelum ini hanya dikeluarkan untuk PS3 dan Xbox 360. Ini menjadikan Assassin’s Creed Rogue sebagai game Assassin’s Creed terakhir yang dikeluarkan untuk konsol PS3 dan Xbox 360 sebelum siri ini berangkat ke konsol generasi seterusnya.
Kalau korang tak puas hati main Haytham Kenway sebagai seorang Templar semasa Assassin’s Creed 3, maka Assassin’s Creed Rogue mungkin menjadi pilihan hati anda untuk menjadi seorang Templar terulung.


Fortnite Bawakan Kandungan Bola Sepak – Emote Pele Dan Kostum 23 Kelab Ternama

Fortnite memulakan tahun 2021 dengan membawakan kandungan yang menarik untuk pemain Fortnite dan peminat bola sepak.
Epic Games mengumumkan kerjasama bersama pemain bola sepak terbaik dunia sepanjang zaman dari Brazil, Pele. Bermula 23 Januari ini, pemain berpeluang untuk mendapatkan Air Punch Emote dari Item Shop iaitu emote menumbuk ke udara seperti Pele meraikan jaringan.
Selain itu, Epic Games turut akan menampilkan 10 kostum lelaki dan wanita baharu (Kickoff Set) — yang mana setiap satunya boleh dipadankan dengan 23 rekaan berbeza bertemakan 23 buah kelab bola sepak ternama dari seluruh dunia. Kelab-kelab tersebut ialah:
Manchester City FCJuventusAC MilanInter MilanAS RomaSeattle Sounders FCAtlanta UnitedLos Angeles FCSantos FCWolvesWest Ham United FCSevilla FCSporting CPBorussia MönchengladbachFC Schalke 04VFL WolfsburgRangers FCCeltic FCCerezo OsakaMelbourne City FCSydney FCWestern Sydney WanderersEC Bahia
Para pemain boleh mendapatkan Air Punch Emote dan Kickoff Set lebih awal pada 20 Januari ini dengan menyertai (dan memenangi) Pele Cup — kejohanan online dalam game yang pemain boleh sertai.
Di samping itu, Fortnite juga akan membawakan satu mode baharu dalam Creative yang bertemakan bola sepak. Para pemain dalam perlawanan 4-lawan-4 akan menggunakan badan, Pickaxes, power-up, speed boost dan banyak lagi untuk menjaringkan bola ke dalam gol.


Road Redemption Kini Sudah Ada Tarikh Pelancaran!

Sebuah game yang pasti mengembalikan nostalgia zaman kanak-kanak anda!

Road Redemption, sebuah game yang “dibangkitkan semula” atau spiritual successor kepada game yang sangat popular pada era 90-an, Road Rash, kini telah diumumkan tarikh pelancarannya. Road Redemption akan dilancarkan di PC, Mac dan Linux pada 15 Oktober 2016, manakala akan datang ke PS4 dan Xbox One pada 15 Januari 2017.
Ia telah ditunda agak lama daripada tarikh asalnya iaitu pada Ogos 2014, walau bagaimanapun pihak developer, Fisch telah memberikan penjelasan.
“Kami memutuskan, alang-alang backers mempunyai akses kepada versi beta di PC, Mac dan Linux yang sering kali mendapat patch, ia lebih baik untuk kami ambil sedikit masa dan lancarkan sesuatu yang lebih baik, daripada merasa tertekan untuk melancarkannya pada tarikh Kickstarter 2014 dan lancarkan yang biasa-biasa saja,” kata Fisch dalam satu kenyataan rasmi.
“Kita telah melihat game Kickstarter seperti Armikrog dan Mighty No. 9 dilancarkan sebelum ia bersedia, dan saya tidak rasa ia akan memuaskan hati sesiapa,” kata developer ini lagi.

Road Redemption adalah sebuah game yang mengekalkan jiwa dan gameplay asas daripada Road Rash. Ia adalah sebuah game racing motosikal yang disuntik dengan unsur-unsur lucu. Bawa motosikal anda ke garisan penamat – itupun jika anda berjaya melepasi aksi-aksi nakal dan kejam dari pihak lawan yang sentiasa ingin menjatuhkan anda dari motosikal dengan menggunakan apa cara sekalipun! Bersedia untuk mengelak dan menepis hayunan-hayunan besi dan kayu dari motosikal bersebelahan!
Anda boleh layan versi Alpha Demo Road Redemption dari video Eurogamer di bawah:

Sumber: Eurogamer


Iklan Thailand Tak Pernah Mengecewakan, Begitu Juga Dengan Iklan Elden Ring Ini

Iklan-iklan dari negara Thailand sememangnya tidak pernah mengecewakan. Sama bernada sedih atau kelakar, ia sentiasa berjaya menambat hati penonton.
Maka sebab itu, Bandai Namco dan FromSoftware telah bekerjasama dengan pengkarya dari Thailand untuk membikin satu iklan bagi mempromosikan game terbaharu mereka, Elden Ring.
Iklan ini mungkin tidak memperlihatkan gameplay hampir keseluruhan video, namun konflik keluarga yang dibawakan dalam iklan ini sebenarnya ada kaitan dengan lore Elden Ring.
Jom layan:

Thai ads hit different pic.twitter.com/iJnDi31ZLG— Daniel Ahmad (@ZhugeEX) March 3, 2022

Elden Ring, game terbaharu daripada pencipta Hidetaka Miyazaki, dan lore yang ditulis oleh George R. R. Martin, kini boleh dimainkan di PC, PS4, PS5, Xbox One, dan Xbox Series.


Travis Strikes Again: No More Heroes Bakal Tiba Pada 2018

Eksklusif untuk Nintendo Switch.

Grasshopper Manufacture telah mengumumkan akan menerbitkan sekuel kepada siri klasik merely iaitu No More Heroes! Dibangunkan menggunakan enjin grafik Unreal Engine 4, Travis Strikes Again: No More Heroes adalah keluaran eksklusif bagi Nintendo Switch.
Kisah Travis Strikes Again: No More Heroes bermula 7 tahun selepas tamatnya siri pertama dan meletakkan Travis diburu oleh ayah kepada Bat Girl; salah seorang antigonis siri tersebut.
Saksikan trailer pengumuman Travis Strikes Again: No More Heroes dibawah.


Apa Jadi Apabila Jurugambar Yang Memenangi Banyak Anugerah Bermain Photo Mode Uncharted 4?

Kami kehilangan kata-kata apabila melihat gambar-gambar ini.

Seperti yang telah kami sebutkan dalam review Boleh Beli or Boleh Blah!?, Uncharted 4: A Thief’s End telah menampilkan grafik yang sangat, sangat memukau. Sukar untuk digambarkan dengan kata-kata betapa cantiknya game terbaru keluaran Naughty Dog ini.
Sepanjang game ini telah dilancarkan, kami telah melihat gambar-gambar dari Photo Mode Uncharted 4 dari pelbagai pemain. Kami sendiri suka untuk bermain dengan Photo Mode ini kerana ianya mudah untuk digunakan di samping banyak fungsi yang diberikan.
Dari sekian gambar-gambar yang kami lihat, screenshot yang diambil oleh Ray Soemarsono adalah yang terbaik setakat ini. Beliau merupakan seorang jurugambar yang disenarai sebagai antara 10 jurugambar perkahwinan terbaik oleh majalah American Photo.
Apabila seorang jurugambar yang banyak memenangi anugerah bermain Photo Mode dalam Uncharted 4, apa akan jadi? Anda lihatlah sendiri gambar-gambar yang diambil beliau di bawah. Kami kehilangan kata-kata apabila melihat gambar-gambar ini.
AMARAN! Gambar-gambar di bawah terdapat spoiler. Jangan teruskan artikel ini jika anda belum menghabiskan Uncharted 4!

Gambar-gambar di atas hanyalah beberapa gambar yang kami ambil daripada ratusan gambar oleh Ray Soemarsono. Anda boleh layan album penuh beliau di sini.
Berikut adalah komen beliau mengenai hasil kerja beliau yang menggunakan Photo Mode ini:

“Saya adalah seorang peminat setia siri Uncharted dan episod pengembaraan terakhir Nathan sama sekali tidak mengecewakan. Setakat ini, ia adalah game paling cantik pernah saya mainkan. Saya akan berhenti setiap 10 saat untuk mengambil screenshots bermula dari Prologue hinggalah ke Epilogue, yang telah membuat saya mengambil masa yang begitu lama untuk meng-platinum-kan game ini.
Satu-satunya adjustment yang saya lakukan adalah menaikkan brightness gambar-gambar tersebut kerana ia kelihatan sedikit gelap di Mac saya berbanding di TV.”

Jadi, amacam? Sangat cantik gambar-gambar yang beliau ambil, kan? Jika anda ada screenshots yang cantik juga, jangan lupa kongsikan dengan kami!
JomBaca: Uncharted 4: Dah Dapat Platinum Trophy? Sony Akan Bagi Hadiah Istimewa!


Gabe Newell Mempertahankan CD Projekt Red Atas Pelancaran Teruk Cyberpunk 2077

Ikon industri gaming yang juga Presiden Valve, Gabe Newell telah tampil dalam satu temuramah baharu bersama 1 News. Beliau bercakap tentang banyak perkara berkaitan gaming, dan salah satunya adalah mengenai satu kontroversi yang masih hangat melanda dunia gaming.
Gabe Newell, atau lebih mesra dengan panggilan Gaben, telah mendedahkan yang beliau telahpun mula bermain Cyberpunk 2077 di PC dan menyatakan beberapa isu prestasi yang dialami oleh game futuristik itu untuk versi konsol merupakan sesuatu yang banyak pembangun akan hadapi.
“Saya sangat bersimpati dengan satu situasi yang setiap pembangun akan alami,” kata Gaben.
“Apa yang saya tahu adalah terdapat banyak gamer yang gembira dalam ruangan PC, yang mana ia dalam capaian kami. Terdapat beberapa aspek dalam game yang cukup menakjubkan, dan ia memperlihatkan hasil kerja yang mengagumkan — ia tidak adil untuk membaling batu ke arah pembangun kerana hanya dengan menampilkan sesuatu yang kompleks dan bercita-cita tinggi seperti itu adalah sesuatu yang sungguh hebat.”
Gaben turut memberikan komen terhadap tindakan Sony yang membuang Cyberpunk 2077 dari PlayStation Store dan menyediakan pengembalian wang bagi mereka yang tidak berpuas hati. Gaben menyifatkan tindakan Sony itu adalah sesuatu yang ‘aneh’.
“Mereka [CDPR] memiliki sejarah panjang menghasilkan kerja yang bagus, terkenal untuk terus melabur dalam produk mereka dari semasa ke semasa dan saya jangkakan yang mereka akan terus menggembirakan pelanggan mereka,” tambah Gaben.
“Semua orang tahu kalau kamu berada dalam bisnes ini, harapan orang ramai adalah tinggi, dan kalau kamu buat dengan baik orang akan beritahu kamu dan kalau kamu gagal untuk memenuhi harapan itu mereka akan beritahu kamu — itulah yang membuatkan industri ini menyeronokkan.”


Filem Fortnite Dilaporkan Sedang Dipertimbang Oleh Epic Games

Epic Games kini dilaporkan sedang mempertimbangkan untuk membikin filem Fortnite, lapor The Information (via VGC).
Laporan ini menyatakan bahawa Epic kini sedang meneliti cara-cara baharu untuk mengembangkan jenama-jenama mereka pada ketika cita-cita mereka dalam ruang mobile game sedang disekat oleh Apple dan Google.
Seperti yang kita tahu, perbalahan undang-undang antara Epic dengan Apple masih berjalan, di mana sebelum ini Epic telah mendedahkan yang mereka tidak akan membawa masuk semula Fortnite ke dalam App Store milik Apple selagi perbicaraan di mahkamah itu belum berakhir, yang mana ia dijangka bakal berlanjutan untuk beberapa tahun lagi.
Dalam tahun ini sahaja, Epic telah melantik beberapa eksekutif dari Lucasfilm, antaranya Jason McGatlin, yang sebelum ini merupakan antara penerbit eksekutif untuk filem-filem Star Wars terbitan Disney.
Sama ada Epic benar-benar akan membuat keputusan untuk meneruskan pembikinan filem Fortnite atau tidak, sama-samalah kita nantikan.


PS5: Posisi Mana Lebih Baik, Menegak Atau Baring? Ini Jawab Sony

Sejak wujudnya rekaan konsol yang memberikan pilihan kepada pemain sama ada untuk meletakkannya secara menegak atau baring, posisi konsol sentiasa menjadi perdebatan para pemain. Salah satu topik yang dibincangkan ialah melalui posisi manakah yang terbaik untuk aliran udara yang bagus bagi mengelakkan konsol menjadi terlalu panas.
Menjelang pelancaran PS5, soalan yang sama telah diajukan kepada pihak Sony. Ketika bercakap kepada 4Gamer (via SirusGaming), Naib Presiden Jabatan Rekaan Mekanikal, Divisyen Rekaan Hardware Sony Interactive Entertainment, Yasuhiro Ootori menjawab:
“Ini ialah soalan lazim. Daripada pandangan pereka, tiada perbezaan dalam prestasi penyejukan antara pemasangan menegak atau baring. Saya rasa pemain fikir bahawa kecekapan pelepasan haba sepatutnya lebih tinggi dalam posisi menegak disebabkan kesan cerobong. Walau bagaimanapun, dalam sistem penyejukan dengan kipas aktif (kipas elektrik), kesan cerobong pada tahap ralat ukuran. Ia bekerja mengikut kepada spesifikasi dalam kedua-dua posisi menegak atau baring. Secara peribadi, Saya suka posisi menegak di mana logo PS di atas dan di bawah dapat dilihat dengan betul (ketawa).”
Senang cerita, letaklah posisi mana yang korang suka nanti. Sama ada menegak atau baring, prestasi penyejukan PS5 akan tetap sama.

PS5 akan dilancarkan pada 12 November di beberapa negara terpilih. Untuk pasaran Malaysia, Sony akan mengumumkan tarikh pelancaran dan harganya apabila mereka sudah bersedia.


DotA 2: Harapan Fnatic Untuk Merebut Kejuaraan Terkubur

Harapan peminat-peminat DotA 2 tanah air untuk melihat kumpulan dari Malaysia iaitu Fnatic untuk merangkul kejuaraan terkubur.

Nasib tidak menyebelahi pasukan Fnatic apabila terkandas di pusingan suku akhir apabila tewas kepada pasukan MVP Phoenix dengan mata 2-0.
Pasukan Fnatic berjaya menduduki tempat ke-6
Walaupun tewas, kita harus berasa bangga kerana Fnatic berjaya menempatkan diri di kelompok 6 pasukan terbaik dunia bagi kejuaraan kali ini. Fnatic berjaya menempuh halangan yang besar dengan mencipta kejutan apabila berjaya menewaskan juara bagi Frankurt Major iaitu pasukan OG.
Pasukan MVP Phoenix
Walaupun ramai yang meragui kebolehan pasukan Fnatic ini, namun mereka telah membuktikan dengan menduduki tempat ke-6 sekaligus membawa pulang wang tunai sebanyak RM 848,000.
Apa kata kita tengok sedikit sedutan perlawanan di antara Fnatic menentang MVP Phoenix:
Perlawanan Pertama

Perlawanan Kedua

Apapun kami di JomGaming mengucapkan setinggi tahniah kepada pasukan Fnatic yang berjaya menempatkan diri di kedudukan 6 pasukan terbaik pada Shanghai Major kali ini.
ADIOS!!


Sambutan Ulangtahun Siri Diablo Yang Ke-20 Bakal Tiba Ke Game-Game Keluaran Blizzard!

Pelbagai rancangan telah diadakan untuk Heroes of the Storm, World of Warcraft, StarCraft 2, dan Diablo III.

Siri Diablo akan menyambut ulangtahun yang ke-20 pada 20 Disember ini dan Blizzard telah mengumumkan pelbagai aktiviti untuk peminat-peminat studio itu. Berikut adalah antara info yang telah dikongsi oleh mereka.

Diablo III: Bersedia untuk kembali ke kisah yang memulakan segala kemusnahan! Pemain-pemain Diablo III akan menerima DLC percuma yang akan memberikan mereka peluang untuk menikmati siri asal Diablo!
Heroes of the Storm: Dapatkan potret dan map baru yang bertemakan siri Diablo. Kegelapan dan kemusnahan melanda!
Hearthstone: Seorang yang penuh misteri muncul di Tavern Brawl dengan koleksi kad yang ganjil. Dapatkah pemain-pemain Hearthstone menyingkap rahsia beliau?
Overwatch: Pemain akan berpeluang mendapatkan in-game spray dan player icon yang bertemakan class kegemaran mereka dari siri Diablo! Necromancer for life!
StarCraft II: Potret-potret yang bertemakan siri Diablo juga bakal boleh didapati untuk semua pemain!
World of Warcraft: Pelbagai acara akan diadakan dalam dunia Azeroth! Bersedia untuk mengembara dalam dunia baru!

Selain daripada ini, Blizzard turut menyatakan terdapat pelbagai lagi aktiviti dan item yang masih belum diumumkan. Nantikan update yang seterusnya untuk game-game keluaran Blizzard sempena sambutan besar-besaran ini!

Sumber dari Blizzard.


Paladins Memperkenalkan Mode Baru Seperti PUBG Yang Dipanggil “Battlegrounds”

Paladins, sebuah game shooter percuma yang sebelum ini dibandingkan dengan Overwatch, kini melancarkan mode seperti game PUBG yang dipanggil sebagai “Battlegrounds” yang akan hadir pada tahun ini.
Battlegrounds boleh meletakkan 100 pemain dalam satu “peta yang besar”. Pembangun Paladins, Hi-Rez berkata saiz petanya 300 kali ganda dari peta Paladins yang biasa. Kejayaan dalam Battlegrounds akan melibatkan eksplorasi kawasan dan mencari kelengkapan di pos tertentu. Pemain yang berada dalam satu pasukan perlu bekerjasama untuk menjadi pasukan terakhir yang bertahan.
Paladins bukanlah game pertama yang menambah mode battle royale. Warface juga mempunyai mode yang sama pada bulan November tahun lepas, begitu juga dengan Fortnite pada bulan September.

Hi-Rez merancang untuk membawakan mode ini pada tahun ini, dan sekiranya tiada game lain yang membawakan battle royale ke PS4 sebelum Paladnins, ia menjadikan Paladins game kedua yang membawakan mode ini ke PS4 selepas Fortnite. Pastinya ia sesuatu yang baik untuk memberi tekanan kepada pembangun PUBG mempercepatkan pelancaran game mereka ke konsol yang paling ramai pengguna sekarang, iaitu PS4.
Pengumuman Battlegrounds dalam Paladins ini semestinya suatu yang sangat menarik – yang mana ia seolah-olah bakal menggabungkan gameplay Overwatch dan PUBG.

Ia bukanlah satu kejutan untuk pembangun lain cuba meniru formula PUBG. Game itu sangat berjaya dan telah melepasi 3 juta bilangan pemain online yang serentak di Steam. Batu loncatannya tiba apabila mencapai keluaran penuhnya dengan versi 1.0 di PC.
Dilancarkan juga untuk Xbox One pada bulan Disember, walaupun masih berada di tahap program Game Preview. Walaupun terdapat beberapa masalah pada versi konsol, namun ia mampu mencapai jualan sebanyak 1 juta salinan dalam masa 48 jam. Secara keseluruhannya, game itu telah dijual sebanyak lebih dari 30 juta salinan untuk versi PC dan konsol.
Pembangun  PUBG juga baru-baru ini berkata mahu membawakan game mereka ke “setiap platform”. Mereka juga telah bercakap dengan pihak Netflix dan pihak Hollywood untuk melebarkan game mereka kepada medium lain.


Banyak Game Bagus Mula Meninggalkan PC Game Pass – Hades, NBA 2K22, Two Point Hospital, Banyak Lagi

Seperti biasa, setiap pertengahan bulan, Microsoft akan berkongsikan apakah senarai game baharu yang akan memasuki langganan PC Game Pass, serta senarai game yang akan meninggalkannya.
Senarai game yang akan masuk ke dalam langganan ini untuk bulan ini adalah seperti berikut (berserta tarikh kemasukannya):
Coffee Talk (16 Ogos)Midnight Fight Express (23 Ogos)Exapunks (25 Ogos)Opus: Echo of Starsong – Full Bloom Edition (25 Ogos)Commandos 3 – HD Remaster (30 Ogos)Immortality (30 Ogos)Immortals Fenyx Rising (30 Ogos)Tinykin (30 Ogos)
Sebelum ini, kebanyakan game yang meninggalkan PC Game Pass pada setiap bulan adalah game-game kecil yang kurang popular. Namun kali ini, banyak game bagus dan popular yang akan mengundurkan diri pada 31 Ogos nanti, iaitu:
Elite DangerousHades Myst NBA 2K22Signs of the SojournerSpiritfarer Twelve Minutes Two Point Hospital What Remains of Edith FinchWorld War Z
Jadi, kepada korang yang masih belum dan ingin mencuba game-game ini, pastikan korang melakukannya sebelum hujung bulan ini.

*leans back in chair* and now we wait…https://t.co/2ZBRJRYJ9Z pic.twitter.com/PR2JI3MpN9— PC Game Pass (@XboxGamePassPC) August 16, 2022


Tokyo Game Show: Metal Gear Online Tunjuk Taring!

Metal Gear Online telah diumumkan di Tokyo Game Show! Pasti ramai ternanti-nanti mode multiplayer ini. Trailer terbaik dari Konami ini menerangkan mode online ni secara umum dan sini kitorang list down apa yang cambest!
Metal Gear Online akan terdiri daripada 3 class:
Scout – Mudah dikenali sebagai “Sniper atau Recon Class” yang dikhaskan untuk peperangan dan bantuan jarak jauh. Gerakan dan armor bagi class ini adalah seimbang.
Enforcer – Class ini mempunya armor yang paling tinggi yang mampu membuat player tahan dengan pelbagai serangan. Namun begitu, ia merupakan satu “Heavy Class” yang membuatkan movementnya lebih slow berbanding class lain.
Infiltrator – Mudah dikenali sebagai “Infiltration Class” yang memberikan ia gerakan paling pantas dan juga armor yang paling rendah. Class ini paling sesuai bagi players yang suka menyelinap dan melakukan kombat jarak dekat (CQC).
Disamping itu, MGO turut mempunyai pelbagai ciri-ciri yang mempengaruhi flow pertarungan yang boleh memberi kesan positif untuk team.
Unique character – Character-character seperti Snake dan Ocelot akan boleh dimainkan dan mempunyai skill-skill tersendiri seperti Rocket Punch oleh Big Boss.
Ability – Ia akan mempengaruhi skill character atau senjata yang korang pakai. Setiap ability akan mempunyai 3 level.
Interrogations – Sama seperti MGS: TPP, korang akan dapat korek info mengenai lokasi pihak musuh.
Buddy system – Pastikan gunakan buddy system sebaiknya. Ia bukan saja membantu untuk spotting pihak musuh, ia juga membolehkan korang spawn di lokasi buddy korang apabila buddy XP mencecah 50%.
XP – Gunakan XP yang dapat sebaiknya untuk unlock abilities dan juga senjata!


Ghost of Tsushima: Boleh Beli or Boleh Blah!?

Ghost of Tsushima merupakan sebuah game action-adventure open-world yang dibangunkan oleh Sucker Punch Productions, diterbitkan eksklusif untuk PS4.
Sucker Punch cukup terkenal sebagai sebuah studio yang membangunkan francais Infamous. Selepas kali terakhir melancarkan siri itu pada tahun 2014 (Infamous First Light), Ghost of Tsushima menjadi pertaruhan yang besar untuk studio ini.
Mampukah Ghost of Tsushima, game pertama Sucker Punch yang menggunakan latar belakang zaman pertengahan Jepun ini menambat hati penulis? Jom kita ikuti reviu ini – Boleh Beli or Boleh Blah!?

Apa Cerita?
Karakter-karakter yang dicipta dalam game ini adalah fiksyen, namun latar belakang dan peristiwa yang dibawakan adalah berdasarkan kejadian sejarah sebenar. Ghost of Tsushima membawa semula kita melawat ke abad ke-13 di kala Empayar Mongol berada di kemuncak keluasan jajahannya.
Dalam game ini, Empayar Mongol dalam ekspedisi ketenteraan untuk menawan tanah besar Jepun. Sebelum ingin mara ke kawasan itu, mengikut logik geografinya, seperti yang berlaku dalam sejarah, Mongol perlu menawan Pulau Tsushima terlebih dulu kerana ia merupakan pulau Jepun yang paling hampir dengan semenanjung Korea — satu kawasan yang sudahpun berjaya ditawan Mongol.
Jalan Cerita Menarik

Dari segi penceritaannya, Ghost of Tsushima menyajikan satu jalan cerita yang cukup menarik. Ia sebenarnya satu kisah peperangan yang ringkas, mudah dijangka (predictable) dan agak klise. Namun, game ini membuktikan bagaimana sesebuah jalan cerita yang berpotensi untuk menjadi bosan, tetap mampu menjadi menarik melalui penulisan dan garapan yang bagus.
Ghost of Tsushima mengisahkan tentang seorang Samurai, bernama Jin Sakai, yang merupakan salah seorang daripada sebilangan kecil Samurai yang terselamat daripada serangan pertama Mongol ke atas Pulau Tsushima.
Sebagai seorang yang meminati sejarah, semakin banyak butiran sejarah yang dimasukkan ke dalam game, semakin penulis gemarkannya. Antara elemen sejarah yang digunakan kuat dalam game ini ialah bagaimana ketika Mongol menyerang Tsushima, masyarakat Jepun, terutamanya pahlawan Samurai amat terkejut dengan cara Mongol bertempur serta taktik-taktik yang digunakan Mongol.
Melalui peristiwa sejarah inilah game ini gunakannya untuk dijadikan premis utama jalan ceritanya. Jin Sakai, seorang Samurai muda merasakan falsafah dan strategi peperangan masyarakat Jepun perlu berubah bagi menyelamatkan bangsa mereka daripada terus dijajah Mongol. Jin percaya untuk mengusir Mongol durjana ini keluar dari pulau itu, Samurai harus meninggalkan cara berlawan mereka yang terlalu mementingkan ‘maruah’.
Bertitik tolak dari sinilah, Jin perlahan-lahan bertukar menggunakan taktik serangan yang lebih ‘kotor’ dan ‘tak bermaruah’ melalui serangan-serangan gerila (stealth) ke atas kem-kem Mongol yang bertebaran di seluruh Pulau Tsushima. Maka disebabkan Jin menghancurkan kem-kem Mongol ini secara gerila dan berselindung di sebalik topengnya, masyarakat pulau itu mula memanggil hero yang mereka tidak kenali ini sebagai ‘The Ghost’. Inilah Ghost of Tsushima.
Dilema Seorang Samurai

Semestinya, tindakan dan taktik serangan gerila melalui watak Ghost oleh Jin ini tidak disenangi oleh kepimpinan Samurai yang lebih senior kerana tidak menggambarkan falsafah mereka yang mengutamakan musuh perlu ditentang secara bermaruah — iaitu berhadapan dengan secara bertentang mata, bukannya mensabotaj seperti Ghost.
Jin akan mengembara ke seluruh Pulau Tsushima untuk mencari sekutu bagi meneruskan misinya untuk mengusir Mongol. Pengembaraan Jin ini akan bertemu dengan pelbagai watak, sama ada yang ingin sama-sama membantu Jin atau ada yang mengkhianatinya dan menjadi tali barut Mongol.
Jin akan mengingatkan clan-clan Samurai untuk bersatu, bangkit semula daripada dimalukan Mongol dan tidak lagi berbalah sesama sendiri supaya musuh dapat dihambat keluar dari pulau itu. Ya, seperti yang penulis katakan tadi, ia merupakan satu cerita peperangan yang klise, tapi tetap mempunyai auranya yang tersendiri.
Antara side quest yang ada ialah Jin akan membantu masyarakat Tsushima yang sudah kehilangan tempat tinggal masing-masing kerana sudah dibakar hangus oleh Mongol. Jin akan bertembung dengan kem-kem pelarian yang terselamat ini — seterusnya menjadi hero di mata mereka.
Senang cerita, Ghost of Tsushima mewujudkan satu suasana peperangan yang sangat realistik. Ada ketakutan, ada penindasan, ada sinar harapan. Secukup rasa.
Pengalaman Penuh Sinematik

Jika ditanyakan tentang apakah yang membuatkan game ini benar-benar menambat hati, jawapannya pastilah pengalaman sinematik yang disajikan.
Sinematografi, runut bunyi, skor muzik dan gameplay — kesemua aspek ini begitu mantap sehingga berjaya digabungkan menjadi satu pengalaman sinematik yang cukup memukau. Elemen-elemen yang sungguh baik ini berjaya membangkitkan pengembaraan dan penerokaan di Pulau Tsushima yang begitu mengasyikkan.
Guiding Wind

Ghost of Tsushima telah memperkenalkan satu mekanisme yang memberikan nafas baharu ke dalam genre open-world, yang mana penulis pasti ia akan menjadi perintis kepada lebih banyak idea yang akan dikembangkan daripada mekanisme ini dalam game-game open-world lain akan datang.
Buat pertama kalinya, Ghost of Tsushima merupakan sebuah game open-world yang tiada minimap, tiada kompas dan tiada waypoint di skrin semasa gameplay seperti kebiasaan game-game open-world lain. Maka, persoalan yang timbul, bagaimana pemain bergerak dari satu lokasi ke destinasi yang ingin dituju?
Sucker Punch telah memperkenalkan satu mekanisme yang digelar Guiding Wind. Apabila sudah menandakan satu lokasi yang ingin dituju di map (ketika di menu, perlu tekan butang OPTIONS), kita akan dibimbing oleh angin, yang mana angin yang berada di sekitar pemain akan meniup ke arah lokasi yang ditandakan tadi. Oleh itu, untuk sampai ke destinasi tersebut, pemain hanya perlu mengikut ke arah manakah angin itu bertiup, dan tahu-tahu saja kita sudah sampai ke lokasi.
Ketiadaan minimap, kompas mahupun waypoint ini membuatkan skrin ketika gameplay begitu bersih, sekaligus menambah nikmat sinematik yang begitu menenangkan. Kita akan sentiasa dibuai dengan angin yang bertiup sepoi-sepoi bahasa, diselitkan lagi dengan muzik yang mampu membuatkan perasaan yang marah pun boleh sejuk semula.
Lebih menariknya, ketamadunan Jepun mempunyai ikatan yang signifikan kepada elemen angin, khususnya dalam sejarah kepulauan Jepun berjaya mempertahankan diri daripada penjajahan Mongol. Bagi yang tidak tahu, dalam kedua-dua serangan Mongol bersama sekutunya untuk menjajah Jepun pada abad ke-13, ia telah digagalkan oleh taufan yang menyapu habis armada laut Mongol. Peristiwa tersebut menjadi titik tolak kepada penggunaan terma ‘kamikaze’ (kami = dewa, kaze = angin) oleh Jepun sebagai mengenang ‘dewa angin’ (taufan) yang telah melindungi mereka. ‘Kamikaze’ kemudiannya telah digunakan oleh Jepun semasa Perang Dunia Kedua sebagai propaganda.
Oleh demikian, penggunaan Guiding Wind dalam Ghost of Tsushima sememangnya memiliki satu kisah latar belakang tamadun Jepun yang begitu menarik untuk kita selami dalam game ini.
Dibimbing Haiwan

Selain Guiding Wind, satu lagi cara Sucker Punch menyajikan skrin yang bersih tanpa UI yang berat ialah kehadiran haiwan pula untuk membimbing pemain ke lokasi-lokasi tersembunyi.
Apabila berjalan-jalan di Pulau Tsushima yang luas ini, kita akan terserempak dengan burung dan musang. Dua jenis haiwan ini akan berterbangan atau berkeliaran di sekitar pemain, menandakan bahawa terdapat satu lokasi tersembunyi berdekatan, dan kita perlu mengikutinya untuk sampai ke lokasi tersebut. Lokasi-lokasi tersembunyi ini ialah tempat-tempat untuk pemain menaikkan skill Jin (digelar Technique dalam game ini) atau lokasi collectibles seperti tugu sembahan, kolam air panas atau pokok-pokok istimewa.
Bimbingan haiwan sememangnya satu cara yang menarik untuk menikmati open-world yang luas dalam persekitaran dan suasana alam semula jadi.
Gameplay Mantap

Secara kasarnya, terdapat dua gameplay utama yang ditampilkan untuk Jin Sakai, iaitu permainan pedang (swordplay) dan serangan jarak jauh (busur/panah). Keseluruhannya, game ini menyajikan gameplay yang memuaskan dan menyeronokkan.
Sekiranya ingin membuat perbandingan, gameplay dan sistem upgrade (customization, skill-tree) dalam Ghost of Tsushima mempunyai banyak persamaan dengan gameplay siri-siri Assassin’s Creed yang terbaharu (Origins, Odyssey). Namun, permainan pedang, iaitu Katana, dalam Ghost of Tsushima jauh lebih memuaskan dan menghiburkan daripada Origins atau Odyssey.

Tiada sebarang kejutan dari segi permainan pedangnya, tapi ia digilap dengan sangat baik. Ada block, ada parry, ada dodge, ada heavy dan light attack, ada senjata-senjata yang lebih berbahaya seperti Kunai, bom letupan, bom asap, dan semestinya busur dan panah.
Penulis sukakan bagaimana Sucker Punch menggunakan setiap button layout di DualShock 4 dengan sebaik mungkin bagi membawakan satu gameplay yang sangat mendalam. Permainan pedang dan busur/panah dalam game ini menggunakan keseluruhan butang yang ada dengan bijak sekali, sehingga membuatkan penulis mudah untuk menghafal setiap fungsi sesuatu butang itu. Game ini meletakkan senjata dan gerakan jarak jauh di butang-butang sebelah kiri (L2, L1), manakala senjata dan gerakan jarak dekat diletakkan di butang-butang sebelah kanan (R2, R1).
Sucker Punch memberikan tips ini kepada para media: Kiri = Left = L = Long Distance // Kanan = Right = R = Right Here.

Gameplay semasa bertarung dengan ramai musuh pada satu-satu masa kadang-kala terasa terlalu kelam-kabut, sehingga membuatkan pandangan kamera terlindung oleh objek di sekeliling dan terhalang daripada pandangan pemain, seterusnya menimbulkan rasa tidak selesa. Itu sajalah kekurangan ketika permainan pedang, manakala lain-lain aspek terasa sangat mantap.
Keindahan Boss Fight

Bertarung dengan lebih daripada satu musuh mungkin kadang-kala terasa sedikit huru-hara, namun kemuncak permainan pedang adalah apabila pertempuran dengan watak-watak penjahat utama (boss fight). Setiap pertarungan dengan bos terasa cukup mendebarkan kerana setiap langkah, setiap serangan, setiap strategi pertahanan, setiap keputusan yang diambil memerlukan timing yang tepat. Tersilap langkah sahaja, musuh akan terus menyempurnakan kombo-kombo serangannya sehingga Jin tinggal nyawa-nyawa ikan.
Boss fight juga menyajikan satu pengalaman sinematik yang sangat mengasyikkan. Melalui visual persekitaran yang memukau, pencahayaan yang indah, skor muzik yang sempurna, penceritaan yang mantap — kesemua elemen ini membuatkan setiap boss fight itu unik dan cukup mengagumkan.
Setiap boss fight itu bersifat peribadi. Ianya tidak seperti boss fight dalam game-game lain, The Witcher 3 misalnya, apabila boss akan melontarkan pelbagai kuasa sakti atau mantera-mantera yang terlalu kuat. Disebabkan game ini mengutamakan aspek realistik, maka setiap boss fight dalam Ghost of Tsushima adalah definisi sebenar 1-lawan-1, bertarung secara berhadapan wajah — memfokuskan kepada permainan pedang yang sangat teliti.
Photo Mode

Secara peribadi, Photo Mode adalah antara mode kegemaran penulis, walaupun sejujurnya penulis tidaklah berapa mahir menangkap gambar-gambar dalam mode ini.
Sebelum ini, penulis meletakkan Photo Mode yang ada dalam Horizon Zero Dawn adalah Photo Mode yang terbaik pernah penulis mainkan. Kini, penulis meletakkan Photo Mode dalam Ghost of Tsushima sebaris dengan apa yang ada dalam Horizon Zero Dawn. Kalau dibandingkan Photo Mode yang ada dalam kedua-dua game ini, ada fungsi yang Horizon Zero Dawn lebih baik, dan ada juga fungsi yang Ghost of Tsushima lebih bagus.
Pelbagai fungsi baharu yang diperkenalkan dalam Ghost of Tsushima — antaranya dalam Photo Mode itu sendiri, terdapat beberapa filter animasi yang boleh diubahsuai. Kita boleh mengubah arah angin, berapa kuat angin itu bertiup dan menambah partikel-partikel (daun berterbangan, percikan api). Sucker Punch telah membawakan inovasi dalam Photo Mode untuk konsol, menampilkan sesi bergambar yang tidak lagi statik, tapi bergerak dengan animasi yang boleh dilaraskan mengikut kreativiti pengguna.
Kemudian, kita boleh meletakkan muzik (tersedia) dalam Photo Mode itu. Maka, kita boleh membikin video terus dari dalam Photo Mode itu sendiri.

Mini Game
Ghost of Tsushima menampilkan beberapa mini game yang boleh dikatakan seronok untuk dimainkan. Antaranya ialah memotong buluh dan mengarang puisi Haiku.
Mini game memotong buluh kononnya seperti melatih Jin untuk lebih mahir dalam mengendalikan Katana-nya. Dari segi gameplay, ianya seronok kerana memerlukan pemain untuk menekan beberapa butang yang tertera di skrin dalam masa yang sangat singkat agar Jin dapat memotong 3, 5 atau 7 batang buluh dengan sekali libas.

Mini game mengarang puisi Haiku juga agak unik. Haiku ialah sejenis puisi pendek tradisional Jepun yang mesti terdiri daripada 17 suku kata, dibahagikan kepada 3 rangkap dengan setiap rangkap terdiri daripada 5, 7 dan 5 suku kata. Pemain akan diberi pilihan untuk memilih beberapa ayat untuk dijadikan puisi Haiku, sambil disajikan dengan pemandangan persekitaran yang sangat indah dan muzik yang syahdu. Sungguh menenangkan.
Keputusan – BOLEH BELI or BOLEH BLAH!?
Ghost of Tsushima merupakan sebuah game yang memfokuskan kepada pengalaman sinematik untuk setiap pemain nikmati. Semangat untuk bangkit selepas diserang musuh, sinematografi yang cantik, skor muzik dan runut bunyi yang meremang, grafik yang memukau (walaupun hanya menggunakan PS4 biasa, belum lagi PS4 Pro), gameplay yang mendebarkan — semua elemen ini telah membuatkan ia satu game bersifat sinematik yang cukup mengasyikkan. Ia sememangnya game yang BOLEH BELI untuk korang yang mencari sebuah game yang menggabungkan segala elemen ini.
Walau bagaimanapun, sekiranya korang ingin mencari sebuah kisah yang kompleks, ini mungkin game yang BOLEH BLAH untuk korang kerana apabila menyajikan sebuah cerita peperangan yang realistik dan bersandarkan kepada sejarah, ia akan menjadi sebuah kisah yang ringkas, mudah dijangka dan mungkin terasa bosan kepada pemain yang kurang meminati sejarah.

+ Pengalaman sinematik mengasyikkan+ Kisah sejarah yang realistik+ Membawakan falsafah tamadun Jepun+ Pengenalan Guiding Wind+ Skrin yang bersih+ Dunia yang cantik dan tenang+ Skor muzik yang meremang+ Permainan pedang mantap+ Penggunaan button layout menyeluruh+ Boss fight bersifat peribadi+ Photo Mode terbaik+ Mini game yang seronok
– Jalan cerita ringkas– Kamera ketika bertarung kadang-kala tidak selesa


PES 2020 Tiada Perancangan Untuk Bawa Masuk Pasukan Bola Sepak Wanita

Korang mungkin jarang menggunakannya, tapi dalam siri game FIFA, ada beberapa pasukan kebangsaan wanita yang boleh dimainkan.
EA Sports pertama kali menampilkan pasukan bola sepak kebangsaan wanita dalam FIFA 16. Dan selepas empat tahun ditampilkan, serta kehangatan Piala Dunia Wanita 2019 yang masih lagi terasa, persoalan ini diajukan kepada Konami pula.
Ketika bercakap kepada Gamespot, pengurus jenama Eropah PES, Lennart Bobzien berkata bahawa pihak Konami masih tiada perancangan untuk bawakan pasukan wanita ke dalam siri PES.
“Secara peribadi, saya sokong perlawanan wanita dan juga mengikuti Piala Dunia itu dengan dekat, walau bagaimanapun, pada ketika ini, kami tiada perancangan untuk memasukkan wanita ke dalam eFootball PES 2020,” ujar Bobzien.

Semestinya, Konami tidak dibenarkan untuk menampilkan pertandingan Piala Dunia Wanita FIFA kerana EA Sports memegang segala lesen eksklusif untuk apa-apa jenama FIFA. Namun, mungkin Konami boleh bawakan pasukan wanita sebagai kelab-kelab yang memiliki lesen tidak rasmi seperti mana yang mereka sentiasa lakukan?
Apa pandangan korang pula? Perlukah Konami menampilkan pasukan bola sepak wanita ke dalam siri PES?
Versi demo eFootball PES 2020 akan dilkeluarkan pada 30 Julai 2019.
eFootball PES 2020 akan dilancarkan sepenuhnya pada 10 September 2019 untuk PC, PS4 dan Xbox One.

[IKLAN]
Berminat nak dapatkan PES 2020? Korang boleh hubungi PES Malaysia untuk pre-order dengan letakkan deposit dulu sebanyak RM50. Paling penting, dapat servis yang mantap & semestinya PES 2020 versi R3 (Asia)!


Dreamfall Chapters: Alami Kisah Antara Realiti Dan Fantasi Di PS4 Dan Xbox One

Pernahkan anda bermimpi seakan-akan nyata dan merasakan mimpi itu masih lagi bersama anda di realiti walaupun mimpi itu sebenarnya hanya wujud di dalam minda?

Dreamfall Chapters ialah game berepisod 3D action-adventure dibangunkan oleh Red Thread Games dan diterbitkan oleh Deep Silver yang berlatarbelakangkan dua dimensi berbeza iaitu dunia moden cyberpunk, Stark dan dunia penuh magik, Arcadia. Game ini merupakan game ketiga dalam siri The Longest Journey dan juga kesinambungan kepada The Longest Journey dan Dreamfall: The Longest Journey.
Seorang ‘dreamer’ antara dua alam, Zoë
Melalui game ini, pemain mengikuti pelbagai kisah daripada setiap watak utama. Zoë Castillo, seorang yang mempunyai kebolehan sebagai ‘dreamer’ iaitu Zoë berupaya untuk merentas ke dalam dunia berbeza di antara Stark, dunia futuristik cyberpunk dan ke Arcadia, dunia penuh fantasi dan magik. Arcadia juga merupakan tempat asal bagi Kian Alvane, seorang askar Azadi yang dikhianati oleh sekutu sendiri.
Seorang Apostle, Kian Alvane
Berdasarkan kisah dua hero ini, pemain dapat melalui perjalanan dua watak utama yang menghadapi dengan penuh cabaran dan juga konflik antara dua dunia berbeza. Untuk game ini, pemain berdepan dengan keputusan dan pilihan yang dapat mempengaruhi jalan cerita serta menghadapi cabaran teka-teki selari dengan jalan cerita game ini.
Game ini memberi peluang kepada pemain untuk mengembara ke 50 lokasi penuh dengan keunikannya tersendiri. Di samping itu, pemain juga dapat berinteraksi antara dua dunia, Stark dan Arcadia serta memasuki alam mimpi penuh dengan misteri.
Sebelum ini, Dreamfall Chapters dilancarkan secara berepisod untuk PC dan mempunyai lima episod iaitu Book One: Reborn, Book Two: Rebels, Book Three: Realms, Book Four: Revelations dan Book Five: Redux sepanjang tahun 2014 sehingga tahun 2016. Kini, kelima-lima episod digabungkan ke dalam versi The Final Cut bakal diterbitkan dan dipertingkatkan dari segi animasi, model karakter dan juga tambahan runut bunyi untuk keluaran konsol PS4 dan XB1.

Dreamfall Chapters: The Final Cut akan dikeluarkan pada 5 Mei 2017 untuk konsol PS4 dan Xbox One. Namun, tarikh rasmi untuk keluaran PC masih belum diumumkan lagi.


Sifu Umumkan Tarikh Pelancaran Dalam Trailer Terbaru, 2 Edisi Diumumkan Untuk Pra-Tempah

Antara game indie paling kami nantikan, Sifu pada asalnya dijadualkan dilancarkan pada hujung tahun ini, sebelum Sloclap mengumumkan pada bulan lalu bahawa ia akan ditunda ke awal tahun hadapan.
Terkini, game pertempuran yang mengetengahkan seni beladiri Kungfu itu sudah mendapat tarikh pelancaran baharu, didedahkan dalam satu trailer terbaharu yang penuh aksi rancak.
Sifu kini bakal dilancarkan pada 22 Februari 2022.

Bersama-sama dengan pengumuman tarikh pelancaran ini, Sloclap juga mendedahkan pra-tempah juga kini sudah dibuka. Dua edisi diumumkan, iaitu Standard Edition dan Deluxe Edition.
Kedua-dua edisi sudah boleh dipra-tempah di Epic Games Store. Untuk PS4 dan PS5 pula, ketika artikel ini ditulis, PlayStation Store pasaran Malaysia belum lagi menyediakan laman untuk pra-tempah Sifu.
Deluxe Edition menampilkan game penuh, artbook rasmi “The Art of Sifu” serta runut bunyi rasmi game yang digubah oleh Howie Lee.

Jalan cerita yang akan dibawakan adalah sebuah geng yang kejam telah membunuh semua ahli keluarga protagonisnya, dan sebagai seorang anak muda yang mempelajari seni beladiri Kungfu, dia sedang dalam misi untuk mencari dalang dan membalas dendam.
Lima orang pembunuh upahan adalah individu yang dicari. Setiap pembunuh upahan ini merupakan lima bos utama dalam game ini kelak, yang setiap seorang daripadanya mewakili lima elemen dalam Kungfu iaitu kayu, api, air, besi, dan bumi.
Untuk bertemu dan bertarung dengan kelima-lima bos ini, pemain perlu berhadapan dengan konco-konco bawahannya terlebih dulu, dalam masa sama dijadikan sebagai latihan untuk memperbaiki pertempuran.
Walaupun trailer setakat ini menampakkan kebanyakannya pertarungan tangan kosong, Sifu sebenarnya nanti akan menampilkan lebih banyak senjata yang akan digunakan berdasarkan persekitaran sekeliling.
Sekali lagi, Sifu akan dilancarkan untuk PS5, PS4, dan PC (Epic Games Store) pada 22 Februari 2022.


Death Stranding Keluarkan Trailer 7 Minit, Hideo Kojima Jelaskan Game Ini Tentang Apa

Bersempena Tokyo Game Show (TGS) 2019 yang sedang berlangsung, Kojima Productions telah mengeluarkan sebuah trailer terbaru berdurasi 7 minit.
Trailer yang dinamakan “Briefing” ini memaparkan perbincangan hologram antara tiga watak, Amelie (Lindsay Wagner), Sam (Norman Reedus) dan Die-Hardman (Tommie Earl Jenkins) di dalam pejabat di Rumah Putih, Amerika Syarikat.
Jom saksikan:

Dalam satu tweet yang dikeluarkan oleh Hideo Kojima, beliau telah menjelaskan serba sedikit tentang apakah sebenarnya game ini akan sajikan kepada para pemain. Katanya, Death Stranding merupakan sebuah game serba baharu dan beliau telahpun mendedahkan banyak info, jadi sebagai pencipta, beliau mahu pemain sendiri membongkar sendiri game ini, tetapi disebabkan ramai yang kata mereka tidak tahu game ini tentang apa, Kojima berikan sedikit penerangan.
Ini apa yang dijelaskan beliau:
“Manusia telah membina “Walls” dan telah menjadikan sikap untuk hidup dalam dalam pengasingan. Death Stranding ialah sebuah jenis game aksi yang serba baharu, yang mana objektif pemain adalah untuk sambungkan semula bandar-bandar yang terasing dan masyarakat yang dah berpecah-belah. Semua eleman, termasuk jalan cerita dan gameplay, diikatkan bersama oleh tema “Strand”, atau sambungan. Sebagai Sam Porter Bridges, kamu akan berusaha untuk “hubungkan” divisyen-divisyen ini, dan bagi melakukan sedemikian, mencipta jalinan baru atau “Strands” dengan pemain-pemain lain di seluruh dunia. Melalui pengalaman kamu bermain game ini, saya berharap kamu akan memahami kepentingan sebenar mewujudkan sambungan dengan yang lain.”

DS is a totally new game and I’ve revealed many info(hint) so as a game creator I’d like you to play without any info and enjoy the surprise by discovering yourself. But since many people say they don’t know what’s the game is about, I decided to introduce the basic gameplay. pic.twitter.com/txoJeHS9QG
— HIDEO_KOJIMA (@HIDEO_KOJIMA_EN) September 11, 2019
Di samping itu, Kojima turut berkongsikan poster rasmi Death Stranding. Korang boleh lihatnya di bawah:
https://twitter.com/HIDEO_KOJIMA_EN/status/1171954684472332288?s=20
Death Stranding akan dilancarkan 8 November ini untuk PS4.


Gameplay Nier: Automata Sepanjang 15 Minit Paparkan Gameplay Dan Mekanik Pertarungan

Pasti ada yang teruja dengan Nier: Automata selepas menonton video E3 gameplay trailer tempoh hari.

Dari gameplay diatas, dapat kita lihat demo kali ini memaparkan persekitaran di kawasan gurun dan ditemani dengan ulasan dari Taro Yoko selaku direktor bagi Nier: Automata. Menurut beliau, kita akan hanya mengawal 1 watak pada setiap masa. Kita juga dapat lihat sesetengah watak bakal mempunyai serangan ala 2D shooter yang akan mengeluarkan serangan berturutan tanpa henti.
Berikut pula adalah salah satu Boss fight dalam Nier: Automata yang dikeluarkan pada E3 lepas.

Sumber video dari Arnots HD Gaming dan Square Enix.


Sword Art Online: The Beginning: Alpha Test Sedang Berjalan!

Laporan daripada wartawan dari Dengeki Online, yang menjadi salah seorang Alpha Tester untuk SAO: The Beginning!

Pada ketika ini, sedang berlangsung satu Alpha Test bagi game Virtual Reality, Sword Art Online: The Beginning. Seperti kami laporkan semalam, IBM Japan telah memilih seramai 208 orang peserta secara rawak. Antara mereka adalah wartawan dari Dengeki Online. Berikut adalah beberapa gambar daripada wartawan tersebut!

Menurut wartawan tersebut, sebelum bermula, dia akan di scan secara 3D di dalam satu “bilik putih”. Dia kemudian akan memakai kasut seperti di atas, yang mempunyai sensor di atasnya.
Sebelum memakai NerveGear, wartawan ini perlu menutup seluruh rambutnya dahulu.
Setelah siap mengenakan NerveGear, di scan dan memakai kasut dengan alat sensor, wartawan tersebut bersedia untuk memasuki alam SAO. IBM Japan memberikan arahan untuk menyebut LINK START sebelum bermula, saja untuk suka-suka.

Wartawan ini kemudian menceritakan pengalamannya berada di alam maya SAO, antaranya dia perlu menggunakan kedua-dua tanggannya untuk defense dan attack untuk menghadapi musuh-musuh SAO yang besar!
Sword Art Online: The Beginning Alpha Test sedang berlangsung sekarang hingga 20 Mac 2016. Kami tak sabar tunggu berita selanjutnya mengenai NerveGear awesome ini!
JomBaca: Sword Art Online: The Beginning: NerveGear Yang Betul-Betul, Bukan Cobaan!


Main Banyak Demo Game Baru Di Steam – Game Festival Kembali Pada Jun Ini

[KEMASKINI]:
Steam Game Festival telah ditunda, kini akan berlangsung dari 16 hingga 22 Jun.

The Steam Game Festival: Summer Edition will now take place one week later. June 16 – 22. #SummerGameFest pic.twitter.com/1t5lY2UdaK
— Geoff Keighley (@geoffkeighley) June 5, 2020
[LAPORAN ASAL]:
Konvensyen gaming terbesar dunia, E3 2020, seperti yang kita semua maklum, telah dibatalkan disebabkan wabak COVID-19 yang sedang melanda seluruh dunia. Namun, ia tidak menghalang pelbagai pihak untuk meraikan sesuatu yang berkaitan gaming di rumah masing-masing.
Penerbit The Game Awards, Geoff Keighley telah mengumumkan The Steam Game Festival akan kembali pada tahun ini dengan lebih awal, yang mana ia akan berlangsung pada sama tarikh E3 2020 sepatutnya diadakan.
The Steam Game Festival 2020 akan berlangsung dari 9 hingga 14 Jun. Di platform Steam, pemain akan berpeluang untuk mencuba pelbagai demo untuk game-game yang belum dilancarkan.
Dalam kenyataan yang dikeluarkan di Twitter, Keighley mengatakan yang The Steam Game Festival pada tahun ini akan diraikan dalam skala yang lebih besar serta mempunyai beberapa pembaharuan. Katanya, mereka akan memperkenalkan gaya baharu untuk kita berkumpul dan meraikan gaming dalam situasi yang cukup menyukarkan ini.

I'm excited to share that the The Game Festival will return this summer on Steam from June 9 – 14 2020, allowing you to play more upcoming games from the comfort of your home. Developers can register interest here: https://t.co/G5IhvSpEMw
— Geoff Keighley (@geoffkeighley) April 13, 2020
The Steam Game Festival dengan kerjasama Steam pertama kali diperkenalkan semasa The Game Awards 2019 yang diadakan pada Disember lalu. Pada ketika itu, pemain dibenarkan mencuba demo untuk game-game baharu ini selama 48 jam. Untuk tahun ini, kemungkinan pemain akan dapat mencuba lebih lama?
Keighley akan berkongsikan info lanjut untuk The Game Festival 2020 ini dalam masa terdekat.


Industri Gaming Akan Bertambah Baik Jika Nintendo Mantap, Xbox One X Akan Hadapi Masalah, Kata Sony

Xbox One X mungkin sukar untuk tembusi pasaran konsol.

Presiden Sony Eropah, Jim Ryan memberi sedikit pandangan terhadap kejayaan awal Nintendo Switch. Beliau merasakan Nintendo Switch meniup nafas segar kepada industri gaming dan ia adalah satu perkara yang bagus.
Ketika ditemuramah oleh GameReactor, Ryan berkata, “Ini menjadi bualan dan menjana keseronokan dan sudah tentu memberi nafas baru serta Nintendo membawa tenaga hebat ke dalam industri. Saya percaya industri kami sememangnya lebih bagus dan kuat apabila Nintendo kuat.”

Apabila diajukan soalan berkenaan Xbox One X, Ryan memuji konsol baru diumumkan di persidangan Xbox E3 2017 tetapi Ryan tidak fikir Microsoft akan ada perjalanan yang senang. Ryan berkata melalui pengalaman Sony tentang PS4 Pro, “Kami sudah berada di pasaran selama setahun untuk PS4 Pro dan konsol itu terjual lebih pantas dari yang kami jangkakan.”
“1 dari 5 konsol terjual sejak kami memperkenalkan PS4 Pro ialah konsol PS4 Pro, jadi kami sangat gembira. Mengikut sejarah jualan, apabila konsol berada pada harga tertentu (harga tak setanding), ini mungkin menjadi lebih sukar untuk dijual terutamanya kepada pasaran Eropah,” kata Ryan.


Operator Baru Rainbow Six Siege, Clash Adalah Defender Yang Mempunyai Perisai Elektrik

Ada kuasa elektrik.

Year 3 Season 3 dalam Rainbow Six Siege bakal bermula tidak lama lagi. Operation Grim Sky telah diumumkan sebelum ini, dan terbaru, mereka mengacah salah satu Operator baru yang akan diperkenalkan ke dalam musim baru akan datang ini.
Daripada video acah yang dimuat-naik, Ubisoft memperkenalkan satu Operator wanita Defender yang mempunyai perisai (shield), digelar Clash. Di akhir video, kita dapat lihat ada kuasa elektrik yang keluar dari perisai ini.
Korang boleh saksikannya di bawah:
https://twitter.com/Rainbow6Game/status/1029035212406173696
Dalam Rainbow Six Siege blog, Ubisoft memperincikan Clash ini sebagai Defender yang berasal dari Britain.
Melalui apa yang diacah setakat ini, nampaknya mereka akan membawakan Operator Defender pertama yang mempunyai perisai. Sebelum ini, hanya Attacker yang disisipkan dengan gajet perisai, iaitu Montagne, Blitz dan Fuze. Lebih menarik, perisai yang dimiliki Clash ini akan menutupi keseluruhan badannya hingga ke bawah, sama seperti Montagne.
Kita juga dapat saksikan yang perisai Clash ini kelihatan seperti lebih ringan berbanding perisai yang dibawakan Montagne. Disebabkan itu, kemungkinan, Clash ini adalah satu Operator yang mempunyai kelajuan yang agak pantas jika dibandingkan dengan Montagne yang sangat berat dan perlahan.

Operation Grim Sky akan didedahkan secara penuh semasa acara Six Major Paris pada 19 Ogos ini.


State of Play PlayStation Yang Seterusnya Khas Untuk 18 Minit Gameplay Ghost of Tsushima

Livestream State of Play oleh PlayStation yang seterusnya akan didedikasikan kepada sebuah game sahaja.
State of Play yang terbaharu ini akan memperlihatkan 18 minit gameplay Ghost of Tsushima. Ia akan berlangsung pada 15 Mei, 4 pagi (waktu Malaysia). Boleh tontonnya di Twitch dan YouTube rasmi PlayStation.
Menurut PlayStationBlog, sesi livestream kali ini akan memaparkan gameplay lanjut game yang dibangunkan oleh Sucker Punch itu, termasuklah ekplorasi, pertarungan dan banyak lagi.
Kemudian, Sony mengingatkan bahawa tiada sebarang berita tentang PS5 dalam livestream tersebut. Pastinya mereka tidak mahu peminat mengharapkan apa-apa tentang PS5, dan kemudiannya kecewa pula.

State of Play’s next episode is dedicated to Ghost of Tsushima: https://t.co/RnNIBAUKQb
Tune in Thursday at 1pm Pacific time pic.twitter.com/5kPGGl1WeH
— PlayStation (@PlayStation) May 12, 2020
Ghost of Tsushima akan dilancarkan secara eksklusif untuk PS4 pada 17 Julai.


Waktu Pelancaran Pokemon Go Di Negara China Telah Disahkan, Akan Dilancarkan Pada Separuh Kedua Tahun 2018

Sementara mobile gamers di seluruh dunia mungkin ada yang dah mula bosan Pokemon Go, tapi waktu pelancarannya baru sahaja dikecilkan untuk pasaran China.
Bagi sesiapa yang tidak tahu, Pokemon Go telah disekat di China kerana kebimbangan terhadap game tersebut dan keselamatan negara serta keselamatan orang awam kerana membenarkan pemain untuk menangkap Pokemon di dunia sebenar.

Semua itu akan berubah, waktu keluaran Pokemon Go di China telah disahkan. Pembangun Niantic telah bekerjasama dengan penerbit NetEase untuk membawakan game mobile itu pada separuh kedua tahun 2018.
Dengan pasaran mobile gaming yang besar di China, langkah inilah apa yang Niantic perlukan untuk menaikkan jumlah pemain Pokemon Go sekali lagi.


Sony: Tiada Penundaan Tarikh Pelancaran PS5 Disebabkan Penularan Wabak COVID-19

Sony akhirnya memberikan sedikit komen tentang sama ada penularan wabak COVID-19 akan memberikan kesan kepada tarikh pelancaran PlayStation 5 ataupun tidak.
Jurucakap Sony memberitahu Bloomberg bahawa syarikat gergasi gaming Jepun itu tidak melihat sebarang impak yang teruk terhadap pelancaran PS5 akibat pandemik yang melanda seluruh dunia itu. Dalam erti kata lain, pada ketika ini, pelancaran PS5 masih lagi mengikut jadual.
Walau bagaimanapun, mereka mengakui bahawa terdapat pengurangan keuntungan yang sebelum ini dijangka meningkat, serta laporan kewangan syarikat tersebut terpaksa ditunda yang sebelum ini dijadualkan pada April.
Kata Sony lagi, dua kilang mereka di China telah kembali beroperasi seperti biasa namun tetap menghadapi bebepera kekurangan komponen, manakala fasiliti mereka yang terletak di Malaysia dan UK akan terus ditutup sehingga pertengahan April atas arahan kerajaaan tempatan.
Seperti yang kita tahu, kerajaan Malaysia telah melanjutkan Perintah Kawalan Pergerakan (PKP) di seluruh negara sehingga 14 April ini.
Pendedahan Sony ini pastinya melegakan sedikit para gamer yang tidak mahu tarikh pelancaran PS5 ditunda, yang mana pada ketika ia dijadualkan akan berada di pasaran pada penghujung tahun 2020.
Sama-samalah kita berdoa agar umat seluruh dunia akan berjaya keluar dari pandemik ini agar kita semua boleh kembali menjalani kehidupan seperti sedia kala — dengan syarat kita semua bekerjasama dan mematuhi segala perintah pihak berkuasa!


Map Blackout Battle Royale CoD Black Ops 4 – Map Paling Besar Dalam Sejarah CoD!

Nak terjun katmana ni guys?

Call of Duty telah mendedahkan map bagi mode Blackout, mode battle royale yang akan hadir di dalam Call of Duty Black Ops 4 nanti.

Where are you dropping first?
This is Blackout, featuring the largest map in Call of Duty history. Pre-order #BlackOps4 and get access to the Blackout Beta, playable September 10 on PS4: https://t.co/XFvGMDwF3M pic.twitter.com/RAxzzDxjPO
— Call of Duty (@CallofDuty) September 5, 2018
Map Blackout ini nanti adalah map paling besar di dalam sejarah Call of Duty dan khabarnya direka berdasarkan rekabentuk map Erangel dan Miramar dari PlayerUnknown’s BattleGrounds!

Kawasan utara dan barat map ini dilitupi hutan, bukit-bukau, jambatan dan jalanraya berturap manakala kawasan timur dan selatan adalah kawasan gurun. Kedua kawasan ini dipisahkan oleh sebatang sungai yang menghubungkan sebuah tasik ke lautan.
Seperti PUBG, kawasan-kawasan utama dinamakan di dalam map tersebut. Di kawasan-kawasan utama inilah yang akan menjadi tumpuan pemain-pemain yang boleh mencapai 80++ orang nanti.
Beta Blackout akan dilancarkan bagi PS4 pada 10 September, Xbox One dan PC pada 14 September. Call of Duty: Black Ops 4 akan dilancarkan pada 12 Oktober bagi platform PS4, Xbox One dan PC.


Taman Tema Nintendo Mungkin Akan Menampilkan Perlumbaan Mario Kart Yang Sebenar

Apabila adanya taman tema untuk Nintendo, pastinya kita mahu mainkan Mario Kart dalam dunia sebenar, ya tak?

Tahun lalu, Nintendo telah umumkan bahawa jenama Nintendo akan dibawa ke Universal Studios Orlando dan Hollywood juga, selain Universal Studios Japan yang telah diumumkan lebih awal. Kemudian, mereka turut mendedahkan nama taman tema yang akan ditampilkan di dalam Universal Studios Japan nanti, iaitu Super Nintendo World.
Terbaru, Nintendo telah menghantar borang permohonan untuk mendapatkan tanda dagangan (trademark) daripada United States Patent & Trademark Office (USPTO) bagi nama “Super Nintendo World”.
Antara maklumat yang diletakkan dalam permohonan itu adalah “amusement park shows and special events at an amusement park” dan “organisation, management, or arrangement of kart racing”. Melalui ini, kita boleh mungkin menjangkakan bahawa Nintendo bakal menampilkan perlumbaan Mario Kart yang sebenar di dalam taman tema itu kelak.
Antara kegunaan menarik yang terdapat dalam taman tema itu kelak adalah “amusement machines and apparatus for use in amusement parks other than arcade video game machines”.

Di samping itu, antara senarai yang diletakkan dalam permohonan itu juga adalah perkara-perkara asas dalam sesebuah taman tema seperti perkhidmatan penginapan hotel, perkhidmatan restoran, sewaan venue acara dan banyak lagi.
Anda boleh baca permohonan itu di laman web USPTO.


Jom Sertai Pertandingan FIFA 17 Di Penang Yang Ditaja Oleh Kementerian Belia & Sukan!

Mana kaki-kaki FIFA di utagha? Jom pakat ramai-ramai turun ke pertandingan FIFA 17 ini!

Bersempena dengan Hari Sukan Negara, CampSite bersama Kementerian Belia & Sukan (KBS) akan menganjurkan pertandingan FIFA 17 pada 8 Oktober 2016 di Pulau Pinang. Pertandingan ini merupakan antara pertandingan FIFA 17 yang terawal diadakan di Malaysia!
Berikut adalah hadiah-hadiah yang bakal menjadi rebutan:

Juara: RM1,200
Naib Juara: RM400
Tempat Ketiga: RM200

Yuran kemasukan adalah RM25 untuk early bird, dan RM35 untuk harga biasa.
Untuk maklumat lanjut, anda boleh menghubungi Megat Zahrullail di +60125669759 atau di laman Facebook CampSite.


Siapa Yang Arahkan EA Untuk Buang Microtransactions Daripada Star Wars Battlefront II? Yup, Disney!

EA terima “wahyu” daripada bos besar.

Korang pastinya sudah mengetahui tentang pembuangan microtransactions buat sementara waktu dalam Star Wars Battlefront II. Apa yang paling menarik tentang tindakan yang drastik ini, ia dilakukan pada hari pertama pelancaran, selepas ia menerima kecaman yang cukup hebat daripada para pemain yang telah mencuba game ini lebih awal.
Tetapi, apakah yang membuatkan penerbit game ini, Electronic Arts membuangnya, memandangkan kita tahu bahawa syarikat gergasi ini cukup terkenal dengan sistem pembelian dalam game seperti ini?
Menurut The Wall Street Journal, dipetik dariapda IGN, pemilik kepada IP Star Wars, Disney dilaporkan adalah pihak yang memberikan arahan kepada EA untuk melakukannya. The Wall Street Journal menyatakan bahawa sumber berita ini adalah daripada “individu yang cukup rapat dengan perkara ini”.
CEO Disney, Bob Iger dikatakan telah diberitahu tentang kecaman yang hebat daripada para peminat terhadap microtransactions yang ada dalam game Star Wars terbaru tersebut. Ia membuatkan ketua produk pengguna dan media interaktif Disney, Jimmy Pitaro telah menghubungi EA, menyatakan kegusaran Disney terhadap kecaman tersebut.

Harapnya EA boleh belajar sesuatu daripada isu ini. Suara peminat dan gamers ini, mampu menggegarkan telinga CEO Disney, okay. Jaga-jaga ya, EA.
Star Wars Battlefront II kini boleh dimainkan di PC, PS4 dan Xbox One.
JomBaca: Pembangun Star Wars Battlefront II Dikatakan Amat Sedih Terhadap Respons Negatif Oleh Pemain


MGS5: Ohmai! Trailer Gamescom 2015

Korang dah tengok tak trailer MGS 5 di Gamescom? Jom tengok apa Kojima hint untuk fans beliau dalam trailer kali ni. HYPE!

Dalam scene ini korang boleh tengok era dimana Soviet Union menduduki Afganistan dan kontena bertulis FR adalah salah satu kontena yang boleh dibawa balik ke Mother Base.
Ini mungkin hint dari Kojima bahawa ini adalah MGS yang terakhir dari dia bersama Konami.
Ini merupakan bekas simpanan abu askar di Mother Base dan mebbe source abu yang disapu pada muka Big Boss seperti yang ditunjukkan dalam trailer. Dalam scene ini juga, dapat korang lihat ahli pasukan Mother Base menggayakan uniform yang berlainan. Mungkin mengikut pangkat ataupon boleh customise setiap seorang.
Next kita boleh tengok Mother Base diserang dan ramai ahli Diamond Dogs yang terkorban. Punca kejadian ini masih belum diketahui.
Line ini pasti merujuk kepada perbalahan yang tak henti antara Big Boss dan Zero. Atau mungkin ia juga merujuk kepada perbalahan antara Kojima dan Konami.
Then, kita boleh lihat sebuah bangunan di Afrika yang korang boleh infiltrate. Jadi jangan risau kalau MGS yang baru ni takde bangunan yang luas untuk korang selongkar.
Stylo kan brader Ocelot dalam scene ni? Kalau korang teringin nak stylo cam dia, spek mata dia tu nanti bakal dijual sebagai official merchandise untuk MGS 5.
Scene ini menunjukkan satu lagi map yang bakal korang infiltrate. Mungkin ini adalah tempat yang sama dengan dalam trailer sebelum ini yang menunjukkan kereta kebal melintas.
Jalan di kawasan ini juga akan membawa kita semua ke gudang yang menyimpan Metal Gear.
Ini menunjukkan pula pihak enemy pon boleh menggunakan decoy sama seperti Big Boss. Jadi korang kene hati – hati, jangan plak kene tipu dengan enemy.
Korang juga dapat lihat kali ni armor untuk D-Horse adalah berlainan dengan trailer sebelum ini. So mebbe ini adalah antara item yang korang boleh customise atau upgrade di Mother Base nanti.
Psycho Mantis yang muda remaja juga akan muncul dalam MGS5. Bagaimana dia akan mempengaruhi jalan cerita masih belum diketahui.
Big Boss dikejar lelaki berapi misteri! Lelaki ini juga dilihat sedang menunggang kuda berapi. Siapa jejaka hot ini masih belum diketahui, yang pasti bukan Human Torch dari Fantastic Four. (Nota dari penulis, filem Fantastic Four yang baru ni sucks!)
Big Boss sedang menyelamatkan Prisoner of War (POW) secara manual. Dapat dilihat bahawa POW tu dah cedera teruk dan jika dibawa pulang ke Mother Base menggunakan Fulton, dia kemungkinan akan mati. Ini ada diterangkan dalam E3 2015
Scene yang agak stylo menunjukkan Big Boss menghalakan senjata ke arah seseorang. Barangkali ia dihalakan ke arah Skull Face kerana senjata yang dipegang Big Boss adalah milik Skull Face.
Lelaki hotstuff misteri dapat dilihat secara dekat dalam scene ini. Mesti dia bajet ganas sebab badan dia berapi.

Gamescom 2015 Official Trailer.


Nascar Dan Formula 1 Akan Dibawa Masuk Dalam Rocket League Season 3

Psyonix sememangnya sentiasa bijak dalam membawakan kandungan-kandungan crossover yang bertepatan dalam Rocket League.
Akan datang dalam Season 3, Rocket League bakal membawakan kereta-kereta rekaan Nascar dan Formula 1.

Season 3 akan bermula pada 7 April ini. Walau bagaimanapun, Nascar hanya akan dilancarkan sekitar awal Mei, manakala Formula 1 pula akan dilancarkan pada pertengahan Mei. Kedua-dua kereta baharu ini akan ditampilkan dalam bundle mereka tersendiri.
Selain itu, mereka turut akan mengubah satu Arena lama, menjadi DFH Stadium (Circuit), ditambah dengan rekaan-rekaan seperti dalam trek perlumbaan Nascar dan Formula 1. Arena rekaan baharu ini akan boleh dimainkan dalam Casual, Competitive Playlists, Private Match dan Freeplay bermula Season 3.
Info lanjut tentang Season 3 seperti kehadiran Tyranno, Season 3 Rocket Pass dan lain-lain akan mereka kongsikan pada minggu hadapan.
Rocket League boleh dimainkan secara percuma untuk PC, PS4, PS5, Xbox One, Xbox Series dan Switch.


Gameplay God of War Akan Mengambil Masa 25-30 Jam Untuk Dihabiskan

Cukup panjang tak gameplay ini untuk korang?

Semasa PlayStation Experience 2017 yang diadakan di California, Amerika Syarikat pada hujung minggu lalu, terdapat sedikit info baru yang kita peroleh tentang game eksklusif akan datang keluaran Sony, God of War.
Menurut pengarah game ini, Cory Barlog menyatakan bahawa para peminat Kratos akan mengambil masa 25 hingga 30 jam untuk menghabiskan God of War terbaru ini.
Beliau turut memberi komen tentang trailer yang dikeluarkan semasa Paris Games Week lalu. Kata Barlog, fail untuk suara Atreus masih belum dimasukkan ke dalam game sebenar semasa trailer tersebut dikeluarkan. Suara Atreus hanya dimasukkan semata-mata untuk trailer tersebut, kemudian mereka merasakan bahawa dialog yang diungkapkan oleh Atreus terlalu banyak, dan mereka akan lakukan perubahan terhadap dialog itu.
Korang boleh dengarkan temu ramah ini dalam video di bawah:

God of War kini masih lagi dalam pembangunan dan tiada lagi tarikh pelancaran. Walau bagaimanapun, terdapat khabar angin tentang tarikh pelancarannya telah tertiris.


Acara Perkongsian Lanjut Cyberpunk 2077 Turut Ditunda Kerana Protes Di Amerika Syarikat

Satu lagi acara digital telah ditangguhkan disebabkan mahu memberi ruang kepada protes ‘Black Lives Matter’ yang sedang memanas di Amerika Syarikat.
CD Projekt Red telah mengumumkan bahawa acara Night City Wire yang sepatutnya berkongsikan perkembangan terbaharu Cyberpunk 2077 pada 11 Jun ini telah ditunda.
Berbeza dengan Sony yang menundakan acara pendedahan PS5 dan Activision yang menangguhkan musim baharu Call of Duty yang tidak berkongsikan tarikh baharu, CD Projekt Red telah mengumumkan terus tarikh baharu acara tersebut bakal diadakan.
Tarikh baharu Night City Wire untuk perkongsian info lanjut Cyberpunk 2077 ialah pada 25 Jun ini.
Dalam kenyataan yang dikeluarkan CDPR berkata:
“Kami tidak sabar untuk berkongsikan maklumat baharu tentang Cyberpunk 2077, tapi perbincangan lebih mustahak sedang berlaku ketika ini dan kami mahu ianya didengari. Kami dengan sepenuh hatinya berdiri bersama menentang perkauman, tiada toleransi dan keganasan. Black Lives Matter.”

We decided to move Night City Wire to Jun 25th. We still look forward to sharing new information about CP’77, but more important discussions are happening right now and we want them to be heard. We wholeheartedly stand against racism, intolerance and violence. Black Lives Matter.
— Cyberpunk 2077 (@CyberpunkGame) June 2, 2020
Cyberpunk 2077 akan dilancarkan untuk PC, PS4, Xbox One dan Stadia pada 17 September 2020, serta PS5 dan Xbox Series X pada satu tarikh yang belum diumumkan.
JomBaca: Ini Jadual Penuh Setiap Acara Digital Dan Livestream Yang Menggantikan Konvensyen E3 2020


ASUS umum ROG ALLY – pesaing Steam Deck

View this post on Instagram            A post shared by JomGaming (@jomgaming)


From Software Bagi Petanda Geli-Geli Game Terbaru Mereka di The Game Awards – Game Gory Apa Ini?

Agak-agak apakah game baru yang akan dikeluarkan ini? Dengan hanya 30 saat tanpa sebarang petanda selain “Shadows Die Twice” — yang bermaksud bayangan mati dua kali.

From Software amat terkenal dengan game gory hack-and-slash yang susah tahap dewa seperti Dark Souls dan Bloodborne di era gaming terkini.
Antara spekulasi peminat game genre ini berasa kemungkinan ini adalah sekuel kepada Bloodborne disebabkan tagline “Shadows Die Twice”, iaitu game kedua kepada siri tersebut.

Disebabkan berlatarkan muzik dan kaligrafi kanji Jepun di dalam teaser tersebut, ada juga peminat yang mengatakan ia kemungkinan adalah game siri Tenchu iaitu sebuah game hack and slash.

Ada yang mengatakan ini adalah sekuel kepada Shadow Tower dengan sebutnya perkataan “Shadow” dan belum mempunyai sekuel kedua yang tetap tetapi tidak berlatarbelakangkan oriental Jepun.

Bagi penulis, harap-harap FromSoftware membuat sekuel kepada game Kuon.
Berlatarkan keseraman dan zaman Meiji Jepun, hantu perempuan ini yang sentiasa terbang mengilai dalam bayangan. Mana tahu kali ini FromSoftware nak bawak title horror action lebih dari hack and slash?


Hogwarts Legacy Tiada Microtransactions, Tiada Co-Op, Ada Perlumbaan Naik Penyapu

Apabila Avalanche memperlihatkan 14 minit gameplay Hogwarts Legacy semasa State of Play baru-baru ini, ada sesetengah pemain yang berspekulasi bahawa game ini nanti akan menampilkan pembelian item dalam game menggunakan wang sebenar atau microtransactions.
Antara kerisauan para pemain adalah apabila melihat sesetengah potion perlu ditunggu dalam beberapa waktu untuk disiapkan, menganggap Avalanche akan menawarkan pembelian sesetengah item untuk mempercepatkan proses pembuatan potion itu.
Walau bagaimanapun, spekulasi ini sama sekali tidak benar. Laman web rasmi Hogwarts Legacy telah mengemaskini bahagian soalan lazim (FAQ) dan telah menjawab beberapa persoalan yang bermain di minda pemain.
FAQ itu mengesahkan yang tiada sebarang bentuk pembelian item dalam game atau microtransactions. Perkara ini tentunya menggembirakan para pemain.
Selain itu, FAQ itu juga mengesahkan yang Hogwarts Legacy merupakan sebuah game single-player sepenuhnya — tiada sebarang gameplay online atau co-op.
Mereka juga turut mendedahkan yang selain menggunakan penyapu sebagai alat pengangkutan untuk meneroka dalam game open-world itu, Hogwarts Legacy juga akan membawakan perlumbaan penyapu. Mungkin permainan kompetitif seperti yang kita lihat dalam francais filem Harry Potter?

Tiada tarikh tepat didedahkan setakat ini, namun mereka mengatakan yang Hogwarts Legacy akan dilancarkan pada hujung tahun 2022 untuk PC, PS4, PS5, Xbox One, Xbox Series dan Nintendo Switch.